Eduardo Santos: “Heldu den legealdian ere gobernu aurrerakoia erdiesteko bidea markatu nahi dugu”

Zurekin Nafarroako ordezkaria da Eduardo Santos. Hiru parlamentari ematen dizkiete, bataz beste, inkestetan. “Joera markatzen dutela esanen nuke. Gora egiten ari gara. Benetako emaitzak igandean ikusiko ditugu”, esan du.

Heldu den legealdian, azken bietan bezala, Zurekin Nafarroak gobernu aurrerakoia erdiesteko bidea markatzea nahiko luke Santosek: “Asko dago jokoan. Alderdi bakoitzaren indarrak asko marka dezake gobernu osaera. Negoziaketak gogorrak izaten dira, baina, adostasun boteretsuak erdietsita luzera begirako gatazkak ekidin ditzake”, azaldu du. Ahalik eta gobernu aurrerakoi gehien sortzea izan behar da helburua Zurekin Nafarroako ordezkariaren iritziz. “Ez da bakarrik PSNk nahi duena. Denon jarrera kontuan hartu behar da”.

Gobernuaren barruan edo kanpoan egonen ote den koalizioa galdetuta, Santosek garrantzitsu jo du gobernuaren osaeran parte hartzeko zehaztea lehenik zer egiteko osatuko den, nola aritzeko eta norekin aritzeko. “Ahal Duguk asmatu zuen gobernuan sartzen duela lau urte. Erabilgarriak gara, politika erabilgarria egiteko gai izan garela erakutsi dugu. Ezinbesteko izan gara aldaketa egi bihurtzeko. UPNk 20 eserleku zituen, PSNek eta Geroa Baik ere elkarrekin 20. Guk markatu dugu aldaketa”, eta bide horretatik segi nahiko lukete maiatzaren 28tik aurrera ere.

Oinarrizko eta kalitatezko zerbitzu publikoak bermatu

“Diru publikoarekin zerbitzu publikoa bermatzera jo behar da”, argi du Santosek. Indartu, hobetu eta bermatu egin behar zaie herritar guztiei oinarrizkoak diren zerbitzuak. Osasungintzaren aldeko jarrera hartu behar da, Lehen Mailako Arreta zaindu, kudeaketa beste modu batean egiteko beharra dagoela dio. Hezkuntzan ere ezinbestekoa da inbertsio handiagoa. “Berdintasuna lortuko duen hezkuntza lortu behar da. Enplegua, kalitatezkoa izan behar da. Baliabideak eman behar zaizkio jendeari: oinarrizko errenta bai, baina enplegu egokiak sortu ere bai”.


Ez ezazu ama hil, arren

Xavier Dolan zinema zuzendari kanadar gazte eta transgresoreak estreinako telesaila plazaratu du: 'La nuit où Laurier Gaudreault s'est réveillé' familia drama. Asteartetik aurrera egongo da ikusgai Hego Euskal Herrian, Filminen


Ikusi hemen argindarrak astelehenean, uztailaren 25ean, ordu tarte bakoitzean izanen duen prezioa

Espainiako Sare Elektrikoak egunero ematen dituen datuen arabera, garestien 04:00etatik 05:00etara izanen da 0,39457 €/kWh eta merkeen, berriz, 17:00etatik 18:00etara 0.26263 €/kWh


Heriotza zigorra juduen aurkako erasoak egiten dituzten palestinarrentzat


Xabier Munibe Ikastolaren historiaz 'Antonita'-k kontatu zizkigunak

Gaur, Xabier Munibe ikastolako idazkari eta irakasle ere izan zen, eta ikasleok maite-maitea genuen Antonitak kontatutakoak dakarzkigu gogora. Gure zenbat zauri sendatu ote zituen hark. 2020ko otsailaren 17an elkartu ginen berarekin, hona hemen kontatu zizkigunak:

"Eraikin berriaren inaugurazioarekin batera hasi nintzen idazkari lanetan Xabier Munibe Ikastolan, 1980an. Aurretik Arroa Goiko eskolako irakaslea izan nintzen, Enkarnarekin batera idazkaria ere bai Azpeitian, eta Artxamendin irakasle ordezkapen batzuk ere egin nituen. Hasieran ez nuen irakasle titulurik, lanarekin batera aritu nintzen ikasten.

1980tik 2008ra arte, 28 urte egin nituen lan Xabier Munibe Ikastolan, ia urte guztiak idazkari moduan, azken hiru ikasturteak haur hezkuntzako irakasle moduan egin banituen ere. 25 urte baino gehiago egin nituenez bertan, omenaldia egin eta medaila bat ere eman zidaten, Xabier Munibe Ikastolaren irudiaren hiru menditxoak zituena.

Nire asmoa irakasle izatera pasa eta azken urteetan Zestoa aldera lanpostu horrekin lekuz aldatzea bazen ere, ama zaintzeko eszedentzia bat hartu behar izan nuen azken urtean jubilatu aurretik.

Xabier Munibe Ikastolako idazkaritzan hainbat zeregin nituen: kontabilitatea eraman, bankura joan, kartilak, bekak kudeatu, matrikulazioa kudeatu, telefonoa erantzun, megafoniatik abisuak eman, eskolako materiala saldu, botikina, norbaitek min hartzen bazuen sendaketa txikiak, … Edozer behar zela, “Antonitarenera” etortzen ziren irakasle eta ikasleak, oso maitea sentitzen nintzen. Urte ederrak izan ziren, oso ederrak.

Ni idazkari izan nintzen bitartean zuzendari desberdin asko igaro ziren ikastolatik, bakoitza mundu bat zen, bakoitza bere egiteko moduekin. Ondo moldatzeko gaitasuna banuen. Berandu arte gelditu ohi nintzen askotan arratsaldean lanean, pake-pakean, bakarrik, lanak aurreratzeko, 19:00ak aldera arte.

Idazkaritzan, lehen, eskolako materiala saltzen genuen; kuadernoak, arkatzak, boligrafoak, agelkiak, kartulinak… eta ikastolako kuotarekin batera kobratzen ziren. Zortzigarren mailakoak salmenta horien kontuak egiten laguntzera etortzen zitzaizkidan idazkaritzara, lan praktikoa eginez ikasteko aprobetxatzen zuten.

Min hartu zuten ume asko ere sendatu nituen. Baditut pasadizo batzuk gogoan. Behin ume bat sendatzen ari nintzela hala esan zidan: “Zu lasai Antonita, ez izan presarik ni sendatzeko, hobeto nago hemen, ez daukat gogorik klaseko “rollo” hori dena jasateko.” Beste behin beste ikasle batek esan zidan: “Alde ederrean bizi dira gure baserriko untxiak eta ardiak, ikasi beharrik ez!, ulertzen al dut ba nik hemen esaten dutenetik zerbait!”. Larriena, saltoka ari zela ate baten heldulekua besoan sartu eta odoljario larriak izan zituen ume batena izan zen. Presio bidez odoljarioa gelditzen saiatu eta larrialdietara eraman genuen.

Egun batean, kaleratu zuten ume baten aita etorri zen, irakasle guztiak jada joanda zeudela. Hiru egunerako etxera bidali zuten bere semea eta kexaka etorri zen. Ea zer lortzen genuen horrekin, okerrago zela, umea etxean ez zela ikasten ari, eta ikastolan baino etxean gustorago zegoela. Ea ezin al genuen Jose Mari Iturria atezaina bada ere makila batekin jarri, kaleratu beharrean, ume zigortuak ikastolan bertan zaintzen.

Kristau ikasbidea ematen zuten katekistak, ikastola barruan preso ere utzi nituen behin nahi gabe. On Inazio apaiza joaten ikusi nuen eta guztiak joan zirelakoan atea itxi eta etxera joan nintzen. Lehiotik irten behar izan zuten.

Ikasle bat ere bazen kristau heziketara joaten ez zena, eta ordu horretan nirekin egoten zen, bitartean, berriketan. Irakasle batek ea zer gustatzen zitzaion jatea galdetu zion ikasleari eta txipiroiak gustatzen zitzaizkiola erantzun zion. - Ba ekarriko dizkiat ba erregalo. - A bai? - Bai, ekarriko dizkiat. - Bale, baina garbituta e, nere amamak bestela ere lan asko dauka eta.

Ospakizunak ere ederrak izaten ziren. Inauterietan mozorrotuta etortzen ginen lanera eta Iturri jatetxean baba jana egiten genuen. Gabonetan otarra bat jartzen genuen Antonitanean eta zozketa bat antolatu. Urte batetan adarra jotze aldera, egunero produktu bat kendu eta ezkutatzen aritu nintzen. Inor ez zen konturatu, harik eta behin, bakailua kendu nuen arte, orduan irakasle batzuk ea zer gertatzen zen otarrarekin galdetzen hasi zitzaizkidan… eta ezkutatutako guztia erakutsi nien. Barre ere egiten genuen, ondo pasatzen genuen elkarrekin.

Behin, ikastolako kanpoko aldapan elurretan irrist egin eta lurrera erori eta altxatu ezinik gelditu nintzen, barrez, buelta ezin emanda. Larrialdietara eraman ninduten azkenean, hautsirik ez nuen, bihurritua bakarrik.

Nire lan ibilbidearen azken hiru ikasturteak, idazkaritza utzi eta haur hezkuntzako umeekin egin nituen, eta oso oso gogorra egin zitzaidan.

Urteetan zehar ikusi dudanetik ondorioztatzen dut, lehen irakasle eta gurasoak elkar hartuago zeudela, irakasleengan kofidantza handiagoa zuten gurasoek. Orain gurasoak umeen alde jartzen dira erraz, irakasleengandik urrunduz. Zentzu horretan lehen gurasoak egokiago aritzen ziren nire ustez.

Azkoitira oso gutxi etortzen naiz, nostalgia sortzen dit eta ez zait gustatzen tristura hori. Ikastolako ume zirenek ezagutzen naute, baita kalean gelditu ere, baina niri kosta egiten zait orain heldu diren horiek orduan ume zirenekin lotu eta ezagutzea".


Sanchezek datorren astera aurreratu du Presidenteen Batzarra, koronabirusaren egoera dela eta

Lehendakariak eskutitzez eskatu zion bilera hori deitzea pandemiari aurre egiteko tresna gehiago edukitze aldera. Sanchezek, bestalde, adierazpena egingo du igande honetan, hitzorduari buruzko nondik norakoak azaltzeko.

Pedro Sanchez Espainiako Gobernuaren presidenteak datorren astera aurreratu du Presidenteen Batzarra covid-19aren egoera dela eta, kogobernantza eta erakundeen arteko elkarlana indartzeko, Komunikazio Estatu Idazkaritzak jakinarazi duenez.

Gainera, Sanchezek adierazpen instituzionala eskainiko du igande honetan Kataluniako Gobernuaren Ordezkaritzan, bertan izango baita PSCren biltzarrari amaiera emateko. Goizeko 11:00etatik aurrera hitz egingo du koronabirusaren seigarren olatuaren gorakadaren inguruan.

Gobernuko iturriek adierazi dutenez, Sanchezek ez du murrizketa berririk iragarriko. Aurreikuspenen arabera, erkidegoetako presidenteekin izango duen hitzorduari buruzko xehetasunak emango ditu.

Iñigo Urkullu lehendakariak, beste erkidego batzuek egin duten moduan, bilera egiteko eskaera egin zion, eskutitzez, pandemiari aurre egiteko tresna gehiago edukitze aldera.

Sanchezek aurreko azaroan jakinarazi zuen La Palman izango zela hurrengo batzarra, baina 2022ko hasieran izango zela.

Moncloatik azaldu dutenez, azkenean premiaz deitu behar izan du bilera hori koronabirusaren egoera okertzen ari delako, eta berdin-berdin eusten dio Palmako deialdiari, 2022ko urtarrilaren erdialderako.

Kontuan izan osasun agintariek koronabirusaren aurrean eman dituzten aholkuak. Gaitzaren sintomarik baduzu, EAEn bizi bazara, osasun-zentrora deitu, eta zalantzarik izatekotan, Osasun Batzordearen telefonoa duzu eskuragarri: 900 20 30 50. Nafarroan bizi bazara, berriz, Osasun Batzordearen telefonora dei dezakezu: 948 290 290. Gogoratu covid-19a ez hedatzeko modurik eraginkorrena musukoa erabiltzea, espazioak aireztatzea, segurtasun-distantzia gordetzea eta eskuak sarri garbitzea dela.


«Saltsero samarra naiz; oraindik ez dut egin ezetz esaten ikasteko ikastaroa»

1987tik ari da Arritxu Iribar Euskadi Irratian lanean. Kirol esataria da egun, eta txirrindularitza kronikak egiten ditu, batez ere. Kirol zinegotzia ere bada Zumaiako Udalean.

“Urteko egunik politenetakoak”. Halakoxeak dira Euskal Herriko Itzuliko etapak Arritxu Iribarrentzat (Zumaia, 1963). “Tentsio handiko egunak izaten dira, baina izugarri gustatzen zait txirrindularitza, eta gozamena da munduko onenak etxean izatea eta haien berri ematea”. Nahiz eta aste honetakoak lan askoko egunak izan, agendan bilatu du tarte bat hizketarako. Eguna esnatu berritan, motoan joateko arropa soinean duela agertu da elkarrizketara. Euskadi Irratiko kirol esataria da 1987tik, ia-ia sorreratik —1982an sortu zen—, eta Zumaiako Udalean Kirol zinegotzia ere bada azken bi legealdietan.

Gaur egun, txirrindularitzaren ahotsetako bat zara Euskadi Irratian, baina Euskal Filologia ikasi zenuen. Zergatik egin zenuen jauzi kazetaritzaren mundura?

Euskal Filologiako bosgarren mailan geundenean ari zen sortzen Euskal Irrati Telebista, eta hedabide horretarako Euskal Filologiako ikasleak behar zituztela esan ziguten. Zenbait ikaskidek probetarako izena eman genuen: batzuek, telebistarako; eta beste batzuek, irratirako. Niri, betidanik, telebista baino gehiago gustatu izan zait irratia, magikoagoa iruditzen zaidalako. Probak egin genituen, eta aukeratuetako bat izan nintzen. Halaxe hasi nintzen Euskadi Irratian, goizeko saio batean. Handik urtebetera, oposizioak egin zituzten, eta aurkeztu egin nintzen, oso-oso gutxi prestatuta. Irratiko oposizioak nolakoak ziren ikusteko eman nuen izena, etorkizunerako ondo etorriko zitzaidala pentsatuz. Eta horrelaxe, oposizio haiek gainditu egin nituen, asko espero gabe.

1987az geroztik ari zara Euskadi Irratian lanean. Nolakoak izan ziren hasierako urte haiek?

Irratiak liluratu egiten nau, eta hasierako urteak oso-oso politak izan ziren. Lehen bi urteetan, Joxerra Gartziaren gidaritzapean aritu nintzen, lantalde zoragarriarekin: Nekane Peñagarikano, Beatriz Zabaleta, Joxerra Gartzia eta ni neu ginen taldean. Goizeko magazin bat egiten genuen, eta oso-oso ondo pasatzen genuen. Lankideak baino gehiago, lagunak ginen, eta ikaragarri babesten genuen elkar. Denok sekulako ilusioa genuen, bat eginda geunden, eta euskaran, Euskal Herrian eta irrati publikoan sinesten genuen.

LAB sindikatuko kidea ere bazara, eta EITBn lan borroka dezentetan parte hartu izan duzu. Zer borroka irabazi dituzue urteotan? Eta zeintzuk galdu?

Galdutakoei baino garrantzi handiagoa ematen diet irabazitakoei. Jendeak lan baldintza duinak izan ditzan borrokatu gara, eta, batez ere, lanpostu finkoen alde egin dugu. Euskararen alde ere asko borrokatu gara, eta, horri lotuta, gogorra izan zen 2014ko oposizioen harira bizi izan genuena. Oposizio haietarako euskara lehenetsi genuen guk, baina ez Euskadi Irratirako bakarrik, Radio Euskadirako ere bai. Izan ere, guk sinisten genuen euskaratik egin behar genuela Euskadi Irratia —Euskadi Irratia, Radio Euskadi eta Gaztea horren barruan ulertuta—, herri honetan, euskararik gabe ez goazelako inora. Radio Euskadin bazegoen euskara mailarik ez zuen jendea, eta haiei bi urtean euskarazko beharrezko profila eskuratzeko aukera eman zitzaien. Gogorra izan zen borroka hura: batzuek ez zuten gainditu oposizioa, eta ez zuten gure ikuspegi bera. Batzuek oraindik ez digute barkatu hori.

Euskadi Irratian esatari aritu ziren lehen emakumeetakoa zara, eta kirol arloan emakumeen ikuspegia txertatzeko ahalegina ere egin duzu urteotan.

Bai, baina oso era naturalean. Goizetan egiten genuen magazin hartan ohartu ziren asko gustatzen zitzaidala kirola jarraitzea, eta, pixkanaka, ateak irekitzen hasi zitzaizkidan. Asteburuero txirrindulari lasterketak ikustera joaten nintzen, afizioz, eta, horren harira, txirrindularitza kronikak egiten hasi nintzen irratian. Gero, kiroletan aritzeko aukera eman zidaten, eta hori izugarria izan zen niretzat. Lehen emakumeetakoa izan nintzela? Bai, baina, tira, pentsatzen dut denok garela zerbaitetan aurrenak, eta horri ez diot garrantzi handiegirik ematen. Oso era naturalean bizi izan dut hori, eta gaur egun ere hala bizi dut. Lantaldean ez dut inoiz ezer desberdinik sentitu; oso ondo sentitu izan naiz, integratuta, eta bat gehiago izan naiz beti. Uste dut, une honetan, borroka egin baino gehiago, gure espazioa bilatu behar dugula emakumeok, era natural batean. Erakutsi behar dugu besteek bezalaxe egin ditzakegula gauzak eta denok berdinak garela.

Noizbait esan izan duzu lehen, emakumeek debekatua zutela txirrindularitza probetan autoan joatea…

Hala da, bai. Ni 1987an hasi nintzen irratian lanean, eta 1990eko Euskal Herriko Itzulia izan zen lan egitea tokatu zitzaidan aurrenekoa. 1987-1988 inguruan, ordea, emakumeak ezin ziren autoan joan txirrindularitza lasterketetan. Orduko probetan ez zeuden oraingo baliabideak, eta kazetariak, askotan, zuzendarien autoetan joaten ziren. Txomin Perurena izan zen autoan emakume kazetari bat eraman zuen lehenengo zuzendaria. Mekanikariz jantzi zuen Miren Gasca, buzo batekin, eta hark mozorrotuta kontatu zuen lasterketa. Zorionez, nik ez dut bizi izan halakorik, eta sekula ez dut izan arazorik akreditazioa eskuratzeko nahiz motoan joateko.

Gaur egun, txirrindularitzari lotutako gaiak aztertzen dituzu, batez ere. Zuk txiki-txikitatik kasu egin izan diozu kirol horri. Noiz piztu zitzaizun txirrindularitzarekiko grina hori?

Gure etxean oso txirrindularitzazaleak izan dira gehienak, eta anaiak txirrindularitza praktikatzen zuen, gainera. Haren lasterketak jarraitzen hasi nintzen. Gero, jendea ezagutu ahala, horien jarraipena egiten nuen; ikusten nuen batzuk profesionaletara iristen zirela… Mundu horretan sartuta nengoen, eta niretzat ez zen esfortzu handia kirol hori jarraitzea; oso gustura egiten nuen. Gaur egun ere, asteburuetan, bi, hiru edo lau lasterketa ikusten ditut, berdin zait zer mailatakoak: kadeteenak, gazte mailakoak… Izan ere, Zumaiako Txirrindulari Elkartean aritzen naiz lanean, eta baita Gipuzkoako Txirrindularitza Federazioan ere; gauza bat edo bestea dela, beti egoten da aitzakiaren bat edo arrazoiren bat lasterketetara joateko.

Txirrindularitzak, beraz, lana izateaz gain, ordu asko betetzen ditu zure egunerokoan…

Bai, asko. Gehitxo, agian.

Zer ardura duzu Zumaiako Txirrindulari Elkartean?

Elkarteko presidenteordea eta idazkaria naiz, eta, era berean, nik gobernatzen ditut kadeteak eta gazteak. Oso gustura aritzen naiz haiekin. Oso polita da gaztetxoek zer-nolako ilusioa duten ikustea. Gainera, gure taldeko bat profesionaletara iritsi da, eta Euskal Herriko Itzulian dabil orain: Jon Agirre. Sekulako ilusioa egiten du gurekin hasitako bat profesionaletara iritsi dela ikusteak.

Urteotako ibilbidean, ba al da sekula ahaztuko ez duzun unerik?

Ez ditut sekula ahaztuko Miguel Indurainek irabazi zituen Frantziako Tourrak. Tourra da lasterketarik handiena, eta niretzat izugarria izan zen Indurainen garaipenak kontatzea eta Euskal Herriari helaraztea. Oso polita izan zen Jon Agirrek profesionaletan debuta egin zueneko eguna ere, haren lasterketa kontatzea. Eta amets bat ere badut: nire ilobaren [Unai Iribar] lasterketa baten berri ematea; uste dut une hori ez dudala sekula ahaztuko. Profesionaletan ari da dagoeneko, baina ez du parte hartu aurtengo Itzulian. Espero dut erretiroa hartu baino lehen ikusi ahal izango dudala nire iloba Itzulian.

Argi dago afizioa eta ofizioa uztartzeko zortea duzula…

Bai, eta ikaragarria da hori. Zoragarria da gustatzen zaizun horretan lan egitea. Egiten duzunarekin gustura baldin bazaude, antzeman egiten da.

Hizlari edo esatari gisa ere aritzen zara hainbat kirol probatan. Nolatan?

Jendea atzendu egiten da kirol probetan lan hori egiteko, baina nik betidanik izan dut edozein kiroletan laguntzeko jarrera, eta antolatzaileei arazo handien ematen zien zeregina esataria aurkitzea zenez, askotan nire gain hartzen nuen lan hori, horretan laguntzeko gaitasuna banuela sentitzen nuelako. Arraunean egin izan ditut esatari lanak, txirrindularitzan ere bai, atletismoan…

Saltsero samarra izango zara…

Bai. Oraindik ez dut egin ezetz esaten ikasteko ikastaroa…. Zain nago ea noiz antolatzen duten, eta apuntatu egin behar dut, nahi eta nahi ez!

Politikarako pausoa ere eman zenuen. Zumaiako Udalean Kirol zinegotzia zara, EH Bildurekin. Nondik ateratzen duzu denerako denbora?

Politikan edo… Herrigintzan aritzen naizela esango nuke gehiago. Neure burua ez dut ikusten politikari gisa. Denbora? Askotan esaten dute norberarentzako denbora hartu egin behar dela, eta niretzako hori da neuretzako denbora hartzea, besteei ahal dudana eskaintzea. Etxean behar nukeena baino gutxiago egoten naiz, baina alde horretatik ere badut babesa, eta ez naiz kexatzen.

Bigarren agintaldia duzu Zumaiako Udalean. Zer balorazio egiten duzu orain artekoaz?

Lehen agintaldian oposizioan egon ginen, eta agintean gaude orain. Baina bai lehen eta bai orain, lantaldea edo lagun taldea nabarmenduko nuke nik. Elkar babestuz, gauza pila bat egin daitezke herriaren onerako. Hori bai, burokraziak arazo pila bat sortzen ditu, eta, askotan, bi urte behar izaten dira bi hilabetetan egin nahiko zenukeen zerbait egiteko. Frustragarria da hori. Urte gogorrak tokatu zaizkigu, gainera: lehenik, pandemia; eta orain, krisia. Baina guztiari aurre egin eta agintaldia indartsu bukatzeko gogoz gaude.

Bertsolaritzazalea ere bazara…

Bai. Oso txarra naiz bertsotan, baina ikaragarri gustatzen zaizkit. Azkenaldian gutxiago jarraitzen dut. Hainbeste afizioren artean, hori sakrifikatu dut, agian. Baina gustatzen zait, ahal dudanean, jaialdietara joatea, txapelketetakoetara nahiz bestelakoetara.


Pilota, eskubaloi eta futbol partidak asteburuan

Asteburu berri baten atarian dira herriko kirol taldeak. Pilota, eskubaloi eta futbol partidak izango ditugu ostiral honetatik hasita.

Herriko kirol taldeen hitzorduekin batera, Behobia Donostiaren itzulera aipatu behar. 56. edizioan ere izango da usurbildar parte hartzailerik. Lasterketa igande goizean, azaroaren 14an. Informazio gehiago hemen: https://www.behobia-sansebastian.com/index.php?lang=eu

PILOTA PARTIDAK

Azaroak 12, ostirala

18:40 Usurbilgo frontoian:

Errendimenduko alebin eta infantil pilota partidak

-Manterola-Izagirre (Abantzu)

-Añejo-Aiestaran (Gure Txeru)

-Blazquez-Arriaran (Ilunpe)

ESKUBALOI PARTIDAK

Azaroak 13, larunbata

17:30 Euskal Liga Senior Mutilak: Usurbil-Galdakao "A".

FUTBOL PARTIDAK

Azaroak 13, larunbata

10:15 Infantil F-8 neskak: Udarregi Usurbil FT “B”-Goierri Gorri FK “D”

11:30 Infantilen 1. Maila: Udarregi Usurbil FT “A”-Ostadar SKT “B”

15:30 Gizonezkoen gorengoen maila: Usurbil FT-Getariako Keta FT

17:45 Erregionalen 1. Maila: Usurbil FT-Atotxa River FC

Azaroak 14, igandea

10:00 Kadeteen 1. Maila: Usurbil FT “B”-Ostadar SKT “B”

12:00 Emakumezkoen gorengo maila: Usurbil FT-Hernani CD


Kalitatezko osasungintza publikoaren aldeko mobilizazioak egin dituzte Uribe Kostan

Lehen arretarako baliabide gehiago, osasungintzan inbertsio gehiago eta murrizketa eta pribatizaziorik ez egitea aldarrikatzeko elkarretaratzeak egin zituzten atzo, eguaztenean, Uribe Kostako osasun zentroetan. Bizkaiko Osakidetzako beharginek gaurko, azaroaren 12rako, deitutako greba egunaren bezperan egin zituzten elkarretaratzeak, eta aurreko egunetan baino askoz ere jende gehiago batu zen aldarrikapenera. Besteak beste, Algortan 140 pertsona batu zen kontzentrazioan, Itzubaltzeta/Romon 52, Plentzian 14, Gorlizen 20, Sopelan 20 eta Erandion 70, besteak beste.

Aurreko mobilizazioetan egin zuten legez, atzoko elkarretaratzeetan bildutakoek azpimarratu zuten osasun arloko langileak "nekatuta eta baliabiderik gabe" daudela; "ondorioz, herritarrak arreta duinik gabe gelditu dira". Horren aurrean, deitoratu zuten zein den gaur egun Osakidetzaren eredua, "mugak agerikoak dituena". Kontuak hala, beste eredu bat aldarrikatu zuten osasun zentroen aurrean bildutako lagunek: "Indarrean dagoenak ez digu balio! ".

Mobilizazioak amaitu ondoren, Osakidetzako Bizkaiko langileek azaroaren 12rako deitutako greba deialdiaren berri eman zuten; mobilizazioak egingo dituzte gaur, 11:00etan, herrialdeko ospitale eta osasun zentro guztietan.


Bi atxilotu Tuteran, igogailuan harrapatuta gelditu eta erreskatatzera joandakoei eraso egiten saiatzeagatik

Atxilotuak 28 eta 31 urteko bi gizon dira, eta igogailu barruan kalte handiak eragitea ere leporatu diete.

Tuterako Udaltzaingoak 28 eta 31 urteko bi gizon atxilotu ditu bart goizaldean, igogailu batean harrapatuta gelditu, kalteak eragin eta erreskatatzera joan diren agenteei eraso egiten ahalegintzea leporatuta.

Gauerdia pasata, etxebizitza eraikin bateko bizilagun batzuek Udaltzaingoari ohartarazi diote igogailu barruan norbait zegoela eta kolpeak ematen ari zirela.

Bosgarren eta seigarren solairuaren artean ez atzera ez aurrera gelditu den igogailuaren ateak ireki ondoren, barruan harrapatuta zeuden bi lagunek agenteak iraindu dituzte eta eraso egiten ahalegindu dira. Ondorioz, agenteek mendean hartu eta atxilotu egin dituzte.

Halaber, igogailu barruan kalte handiak eragitea leporatu diete.


DJ saioa Batzokiko terrazan

Zapatuan, ekainaren 19an, DJa saioa egingo dute Gune Music kolektiboaren eskutik, Batzokiko terrazan. DJ Apa soraluzetarrak, Levin eibartarrak, Kurro elgoibartarrak, I+D gasteiztarrak eta Txen altsasuarrak jardungo dute musika pintxatzen. 16:00etan hasiko da saioa, 22:00ak arte.

Denetariko musika pintxatuko dute zapatuko DJ saioan, “Deep Housetik hasi Industrial Technora, denetik”, esan du ekimenaren antolatzaile DJ Apak. Bestela esanda, musika lasaigarria eta dantzagarria, denetik izango da plazan.

Plazaren goiko partean ipiniko dute taula, DJek eta handik girotuko dute Plaza Zaharra.


Mondratek nahikoa du Leioaren aurka berdintzea igoera lortzeko

Zapatuan 18:00etan jokatuko dute norgehiagoka erabakigarria arrasatearrek, Musakolako kiroldegian. "Oraindik ez dago ezer eginda eta lan asko egin beharko dugu igoera lortzeko, baina kontziente gara oso gertu daukagula eta puntu batekin helburua lortuko dugula", adierazi du Igor Murgoitiok, jokalari eta zuzendaritzako kide ere badenak.

Puntu bat lortuta, Hirugarren Mailako taldea izango da Mondrate. "Talde ona da Leioa. Bigarren B Mailako talde baten harrobiko taldea da eta horrek asko esaten du haien mailaz. Gauzak oso ondo egin beharko ditugu haiei irabazteko", dio Murgoitiok.

Irabazi ezkero, gainera, liga bera izango dute jokoan datorren astean, lider dagoen Jarrilleros Peñota Dental taldearen aurka. "Daukagun guztia emango dugu geratzen diren bi partiduetan, baina disfrutatzen ere saiatu behar gara, horrelako partiduak ez dira-eta urtero jokatzen", gaineratu du arrasatearrak.

Azpimarratzekoa da lau jokalarik zuzentzen dutela taldea eta entrenamenduak prestatzez gain, arlo finantzarioa ere haiek eramaten dutela. "Iaztik esan izan dugu helburua zela jokalari nahikoa izatea taldea osatzeko. Iaz jende gutxirekin ibili ginen eta aurten, lortu dugu helburu hori, jokalari lehiakorrekin, gainera. Hori hala izanik, bagenekien gauzak ondo joango zirela eta hala izaten ari da".

Denboraldi bikaina egiten ari dira

Azken bi urteetan goranzko joera izan du taldeak, hobetzen joan izan da, eta aurten, Murgoitioren esanetan, hasiera-hasieratik igarri dute beste puntu bat zeukatela arrasatearrek, beste taldeekin alderatuta. "Ligaren lehen zatian, Gipuzkoako eta Arabako taldeekin, alde handia nabaritu genuen, haiek baino gehiago ginela partidu gehienetan. Hala ere, momentu batean ere ez gara erlaxatu eta oso emaitza onak lortu ditugu, hau da, kantxan erakutsi dugu gure maila. Taldeak hasieratik izan duen anbizioa nabarmenduko nuke".

Igoera fasera begira, zalantza gehiago izan zituzten hasieran. "Begenekien Bizkaiko taldeak oso onak direla eta gure mailatik gertuago egongo zirela. Hori dela eta, lehenengo fasean ahalik eta puntu gehien lortzen saiatu ginen eta lortu genuen. Igoera fasean, gainera, denboraldiko unerik txarrena bizi izan dugu, hiru partidu jarraian egon garelako irabazi gabe. Hala ere, bide onera itzuli, eta erakusten ari gara egiten ari garena ez dela kasualitatea".

Zaleei eta babesleei, eskerrak

Murgoitiok nabarmendu du azken urteetan geroz eta jende gehiago ari zela gerturatzen Mondrate ikustera, batez ere gazteak, eta "pena handia" dela hau guztia zaleekin ezin partekatu ahal izatea.

Horrez gain, babesleentzako esker hitzak ere izan ditu. "Sare sozialen eta kartelen bitartez laguntzen gaituzten babesle horiek barik ezinezkoa litzateke hau aurrera eramatea".

Azkenik, ateak zabalik dituztela adierazi du. "Oso talde txikia gara, kirol gutxitu batekoa eta jendea animatu gura dugu gurera hurbiltzeko. Oso kirol erakargarria da eta aukera bat merezi du. Gainera, talde berezia da gurea, gazte batzuek sortutakoa eta gaur egun ere gazteok ari garena kudeatzen".


"Asmo handiko proiektu bat da eta herritarrentzat onuragarria"

NURIA FERNANDEZ BETERRI-BURUNTZA MANKOMUNITATEKO LEHENDAKARIORDEA

Lasarte-Oriako Udaleko Sozioekonomia arloaren buru izateaz gain, aurrerantzean gai horiek jorratuko ditu abian jarri berri duten Beterri-Buruntza Mankomunitatean ere. Gogotsu hartu du kargua, hautaketaz harro.

Urtetako lanaren ondoren, errealitate bihurtu da eskualdeko erakundea. Haren eraketa prozesuan buru belarri ibili da Nuria Fernandez (Santander, 1977) eta orain martxan jartzeko zereginetan dihardu. Mankomunitateak herriari, eskualdeari eta bertako biztanleei ekar diezaiokeenaz Txintxarrik prestatutako galderak idatziz erantzun ditu, azken asteetan konfinatuta egon baita.

Eskualdean lan mankomunatua ez da berria. Zergatik behar zen halako erakunde bat?

Hura osatzen dugun sei udalerrien promozioa eta garapen sozioekonomikoa hobetzeko eta sustatzeko, eta eskualdeko herritarren ongizatea hobetzen laguntzeko. Gainera, eremu altuagoko erakundeen enpleguari buruzko programetan parte hartu eta haietara sarbide izateko ere beharrezkoa da antolatzea.

Mankomunitate gabeko Gipuzkoako eskualde bakarra zen. Sei udalerriak behar horretaz jabetuta al zineten?

Bai. 2017tik elkarlanean aritu gara oso kontziente ginelako eta garelako gure udalerrien erronka sozioekonomikoei elkarrekin aurre egiteak duen garrantziaz.

Zein izan da prozesua?

Luzea eta bizia izan da. Elkarlanean sakon landu ditugu estatutuak, egitura, baliabideak eta gobernantza moduak. Bilera asko egin ditugu mankomunitatea sortzeko xedez, azken urtean astean behin elkartzeraino. Antolaketa eta kultura politiko desberdineko udalen arteko adostasuna beharrezkoa zen

Udalen eta eragileen arteko elkarlanerako gunea da. Nola gauzatuko da hori?

Mankomunitateak itun, hitzarmen eta abarren bidez antolatuko du lankidetza eragileekin, bai erakunde publikoak bai pribatuak, enplegagarritasuna eta eskualdea sustatzeko ekimenak burutzeko.

Nola antolatu eta jardungo du?

Mankomunitateak bi organo ditu: Batzar Nagusia, udalerri bakoitzeko bi ordezkarik osatua eta urtean behin elkartuko dena, eta Gobernu Komisioa, udalerri bakoitzeko ordezkari banak parte hartzen du bertan eta bi hilabetean behin batuko da. Horrez gain, lehendakari eta lehendakariorde bat ere badu. Lan mahaien bidez ariko da, Eskualdeko arteko Lan Mahaia edo Mankomunitateko Lan Mahaiak, adibidez. Hauek besteak beste, ekintzailetza, enplegu, ingurumen edo turismo proiektuak diseinatu eta sustatzeko ardura izango dute.

Zein lan ildo ditu Mankomunitateak?

Besteak beste, enplegua eta formakuntza –enplegu sozial eta barneratzailea nabarmenduz–, ekintzailetza, ingurumena, turismoa, merkataritza, ostalaritza eta iraunkortasuna (klima aldaketa, trantsizio energetikoa...)

Zeintzuk dira lehen urratsak?

Eraketa formala izan da lehena. Hurrengoa, otsailean bertan, Batzar Nagusia elkartzea izango da, Mankomunitatean sakontzeko; oraindik pauso batzuk falta dira %100 operatibo izateko, adibidez, giza baliabideak eta ekonomikoak izatea. Lehen helburua eskualdeko garapen plana egitea da, erronka sozioekonomikoak zehaztuko dituena.

Zer jarduera aurrera eramango ditu?

Eskualdeko beharrak aztertu ondoren erabakiko ditugu proiektuak eta programak, baita zein diru laguntza eskatu ere. Zenbait programa –Hazilan, Auzolan Berri, GuztiOn, marketin digitala....– , ziur asko, mantendu eta modu mankomunatuan gauzatzen jarraituko dugu. Halaber, eskualdeko enpresei ekintzailetza zerbitzu orokorra eta berrikuntza eta garapen zerbitzua eskainiko diegu; eta bertako industria, merkataritza eta turismoa sustatzeko jarduerak antolatuko ditugu. Asmo handiko proiektu bat da eta herritarrentzat onuragarria.

Zein erronka sozio-ekonomikori erantzuten ahaleginduko da?

Eskualdeko ekonomia suspertzea Covid-19aren ondoren, langabezi datuak hobetzea langileak lan munduan integratuz, ekintzaileak laguntzea euren proiektuak aktibatzen, eskualdeko turismoa sustatzea, pobrezia energetikoa ezabatzen laguntzea, eraginkortasun energetikoa...

"Eskualdeko beharrak aztertu ondoren erabakiko ditugu proiektuak eta programak"

Zer onura ekarriko die udalerriei eta, zehazki, Lasarte-Oriari?

Abantailen artean gastuen murrizketa nabarmenduko nuke. Gainera, mankomunitatea indartzea lurralde kohesioa eta garapen sozioekonomikoari laguntzeko bidea da.

Zer ahalbidetuko dio Lasarte-Oriari, bere kabuz egin ezin duena?

Sozioekonomia arloan kalitatezko zerbitzua ematea, kostuak merkeagotuz eta baliabideak optimizatuz. Udaleko sozioekonomia departamentuan bertatik bertara bizi dugu gure herriko egoera sozial eta ekonomikoa. Asko dira egin nahiko genituzkeen gauzak, gure saltoki eta ostalariei edota langabeei laguntzeko; baina gauza bat edo bestea dela, ezin dugu. Benetan sinesten dugu Mankomunitatean eta herriari ekar diezaiokeenean, horregatik ahalegindu gara horrenbeste.

Zer ekarpen egingo dio eskualdeko ehun ekonomikoari eta herritarrei?

Bereziki, giza garapen iraunkorra ahalbidetuko duten jarduera sozioekonomikoak sustatuko ditu, herritarrei onura ekarriko dietenak.

Eta Lasarte-Oriari?

Eskualdearentzat nahi dudana, noski, nire herriarentzat ere nahi dut. Sinetsita nago gure herriarentzat ona dela, horregatik onartu dut horren gogotsu lehendakariordea izatea.

Zergatik lehendakariordea? Zein zeregin izango dituzu?

Udaleko sozioekonomia arloaren buru naiz eta herriko ehun sozial eta ekonomikoa hobetzen ahalegintzen naiz egunero. Ia hasieratik gai horiek landu ditut sei udalen arteko hitzarmen baten barruan eta Mankomunitatearen eraketan. Azkenik, errealitate bilakatu den erronka garrantzitsu bat zen. Horregatik, lankideen gehiengoak lehendakariorde bozkatu ninduenean harro hartu nuen kargua. Lehendakaria ordezkatuko dut bajan, oporretan... bada edo berak hala erabakitzean; eta egunerokoan erakundea martxan jartzeko lan egingo dut, azken urteetan egin bezala. Denbora honetan guztian landutakoa egikaritu eta martxan jartzeko unea da, ilusioz eta gogoz hartu dudan lana.


Zibilen aurkako erasoak gordindu egin dira Ukrainan

Errusiako Armadak etxebizitza batzuk bonbardatu ditu Kieven, eta telebista dorre bat Rivne eskualdean. Donetsk hirian 23 pertsona hil dira misil batek jota, eta bertako agintari errusiazaleek Ukrainako Armadari egotzi diote erasoa.

Errusiako tropek bonbardaketekin jarraitu dute astelehen honetan ere, Kiev, Ukrainako hiriburua, konkistatzeko kanpaina gogorrean. Hiru aste bete dira Ukrainaren inbasioa hasi zenetik, eta laugarren aldiz hitz egiteko elkartu dira Kieveko eta Moskuko ordezkaritzak. Ukrainarrek, baina, ez dute negoziatzaileek aipatutako aurrerapausorik ikusten oraingoz. Kontrakoa, erasoak gogortu egin dira, batez ere, zibilen aurka.

Donetsk hirian, 23 pertsona hil eta beste 28 zauritu dira misil batek jota. Bertako agintari errusiazaleek Ukrainako Armadari egotzi diote eraso hori egin izana, baina Kievetik ukatu egin dute. Horren ildotik, Denis Pushilin Donetskeko Errepublikako presidenteak zehaztu du misilak barreiatze-bonbak zituela, eta euren defentsek eraitsi dutela.

Bestalde, Errusiako Armadak Kiev iparraldeko Obolon auzoa izan du jomuga. Etxebizitza eraikin baten aurka egin du eta bi pertsona hil dituzte. Mikel Ayestaran EITB Mediako berriemaileak bertatik bertara kontatu du erasoa. Dimitro Peskov Kremlineko bozeramaileak esan du "gerra urbanoa bada, nahitaez biktima zibil gehiago" izango direla.

Rivne eskualdean (herrialdeko iparraldea), tropa errusiarrek telebista dorre baten aurka egindako aire eraso batek gutxienez 9 pertsona hil ditu, bertako agintarien arabera.

Bien bitartean, Mariupol etengabe ari dira bonbardatzen. Iragan astean haur ospitale baten kontrako aireko erasoan, ezaguna egin zen haurdun zegoen emakumea zauritu batean irudia. Bada gaur jakitera eman dutenez, ama eta haurra hil egin dira, AP agentziak baieztatu ahal izan duenez.

Gerran guztira 90 ume hil dira Ukrainako Fiskaltzaren esanetan, horietatik gehienak ondorengo eskualdeetan: Kiev, Kharkov, Donetsk, Txernigov, Sumy, Jerson, Mikolaiv eta Yitomir.

Osasunaren Mundu Erakundeak, bestalde, Ukrainako osasun-zentroen aurkako 31 eraso baieztatu ditu.


Goizuetan egitekoa zen Puro Relajo taldearen emanaldia bertan behera

Larunbat honetan, irailaren 5ean, Puro Relajo taldearen kontzertua antolatua zuten eskoletako frontoian baina Goizuetako Udaletik adierazi dutenez, «taldekide bat gaixorik dagoela eta» ez egitea erabaki dute. Hala ere, «aurrerago» egiteko kontua aipatu dute udaletik eta hala, sarrerak gordetzeko eskatu dute.


Beñat Katarain eta Amaia Razkin Euskal Herriko selekzioarekin Peñon Xtremen

Espainiako Koparako baliagarria zen Sevillako Algamitasen jokatutako lasterketan Beñat Katarain bosgarrena izan zen gizonezkoetan eta Amaia Razkin hogeitabatgarrena emakumezkoetan

Euskal Herriko Mendi Lasterkarien selekzioko ordezkaritza bat igandean Sevillako Algamitasen jokatutako Peñon Xtrem lasterketan lehiatu zen, 2021eko Espainiako Mendi Lasterketen Koparako baliagarria zen lehen proban. Selekzioko kideen artean bi sakandar zeuden: Amaia Razkin Medrano uharte arakildarra eta Beñat Katarain Razkin lakuntzarra. Asteburu bikaina eman zuten Andaluzian kontzentratuta, euren arteko giroa bikaina dela nabarmendu dute, eta Algamitasen lan ederra eginda itzuli dira bertatik.

Peñon Xtrem 21,5 kilometroko eta 2.000 metroko desnibel positiboko lasterketa gogorra da. Sevillako punturik altuena, el Terril (1.129 m) gainditu behar izan zuten korrikalariek. Probak jaitsiera eta aldapa oso teknikoak zituen, eta Peñon de Algamitasko igoerak zailtasun handia izan zuen.

Gizonezkoetan garaipena lortzeko gogoz borrokatu ziren Manuel Anguita andaluziarra, Borja Fernandez kantabriarra eta Euskal Herriko selekzioko Asier Larruzea. Azkenean Anguita (2:26:19) gailendu zitzaion Asier Larruzeari (2:26:50). Aipatzekoa da Beñat Katarain Top 5-ean sailkatu zela: helmugan 5. sartu zen lakuntzarra (2:30:23).

Emakumezkoetan Oihana Kortazarrek eta Patricia Pinedak lehia oso estua izan zuten, probako tarte handi batean batera joan baitziren, baina azkeneko igoeran Kortazarrek erasoa jo, aurrera egin eta azkarrena izan zen helmugan (2:58:57). Maite Maiora hirugarrena izan zen (3:02:48). Amaia Razkin 21. postuan sailkatu zen (3:42:25).

Espainiako Kopako baliagarria den hurrengo proba maiatzaren 16an jokatuko da, Miranda de Ebron, 35 kilometro eta 1.900 metroko desnibel positiboa duen CXM Miranda lasterketa gogor eta gorabeheratsua.


J. Irazoki: “Disko hau inoiz baino gehiago landu dugu aurretik, uste dut dagoeneko soinu ezaguterraza dugula”

"III" diskoaren sorkuntza prozesuaz aritu da sortzaile nafarra. Gainera, beste musikari batzuekin egiten dituen elkarlanez aritu da.

Joseba Irazoki "B Aldea"n izan da, Joseba Irazoki eta Lagunaken "III" disko berria aurkezten.

JIEL (Joseba Irazoki eta Lagunak) proiektuaren baitan grabatzen duen hirugarren lana da publikatu berri dutena, eta dagoeneko "soinu ezaguterraza" lortu dutela uste dute.

Lokaleko soinua bere horretan grabatzeko apustua egiten jarraitu nahi duten arren, estudioan efektuak eta tresna berriak probatzeko aukera izan dute.

Urriaren 2an hasiko dute bira, Tolosako Bonberenean.


Aukera eta pizgarri

Aspek binakakotik kanpo utzi zuen Iker Irribarria, baina, gaur, Aitor Elordi ordezkatuko du. Ahalik eta lanik onena egin nahi du, enpresari erakusteko «prest» dagoela behar duenerako.


"Lehengo kontuak gustura hartzen dira, berriz ikustea"

XIII. Txistor Eguna hartuko du Arbizuk lastailaren 15ean. Txistorrari eskainitako festan Ramoni Berastegi Untzilla hura nola egiten den erakusten ariko da. Langintza horretan aritutakoak dira ere Maria Pilar Arbizu Berastegi eta Nekane Lakuntza Arretxe.


Ekonomia ministroak Johnson ordezkatzeko hautagaitza aurkeztu du

Nadhim Zahawik bere hitza eman du, aukeratua izanez gero, hartuko dituen neurrien artean familiei eta enpresei zergak murriztea izango dela, defentsa-gastua handituko duela eta Hezkuntzan erreformak aplikatuko dituela.

Nadhim Zahawi Ekonomia ministro britainiar berriak larunbat honetan iragarri duenez, hautagaitza aurkeztuko du Boris Johnson ordezkatzeko lider kontserbadore eta lehen ministro gisa, Grant Shapps Garraio ministroak gauza bera egin ondoren.

Hedabideei haren asmoa helarazi ostean, Zahawik hitz eman du hautatzen badute zergak jaitsiko dizkiela familia eta enpresei, defentsa gastua areagotuko duela eta erreformak egingo dituela Hezkuntza sisteman.

Zahawik, aurretik Hezkuntza ministro izandakoak, Rishi Sunak ordezkatu zuen joan den astean, horrek Ekonomia arduradun kargua utzi ostean, Johnsonen kudeaketaren aurkako protestan.

"Nire helburua sinplea da: nire belaunaldiari eman zizkioten aukerak ematea, britainiar guztiei, direnak direla eta datozen lekutik datozela", gaineratu du jatorri irakiarra duen Zahawik.

Lehenxeago, Garraio ministroak bere hautagaitza iragarri du Sunday Times egunkariaren orrialdeetan. Johnson ordezkatzera heltzekotan, larrialdiko aurrekontua prestatzeko asmoa baietsi du, besteak beste zergen murrizketa eta energia kontsumo handia duten enpresentzako laguntzak jasoko lituzkeena.

Zahawiz eta Shappsez gain, aurkezteko asmoa azaldu dute Sunakek, Tom Tugendhat Komunen Ganberako Kanpo batzordeko presidenteak, Suella Braverman fiskal nagusiak eta Kemi Badenoch berdintasunerako Estatu idazkari ohiak.

Litekeena da datozen egunotan alderdiko izen garrantzitsuek euren asmoak helaraztea; tartean Sajid Javid Osasun ministro ohiak, Liz Truss uneko Kanpo ministroak edo Jeremy Hunt Foreign Office-ko ministro izandakoak.

Beste faboritoetako batek, Ben Wallace Defentsa ministroak, baztertu egin du larunbat honetan primarioetan aurkeztea, Twitterreko bere kontuan adierazi baitu herrialdeko segurtasuna mantentzen jarraituko duela buru-belarri.

Datorren astelehenean, 1922 Komiteak, karterarik gabeko diputatu kontserbadoreak biltzen dituenak, zuzendaritza hautatuko du eta buruzagi berria aukeratzeko egutegia ezagutzera emango du.

Johnsonek dimisioa eman behar izan zuen, bere Gobernuko 50 kidek baino gehiagok dimisioa aurkeztu ondoren, bere kudeaketa eta azken hilabeteetako eskandaluak salatzeko, besteak beste, Downing Streeteko egoitzan izandako jaietakoa pandemian.


Bi lehendakariorde eta bost izen berri izango ditu Eusko Jaurlaritza berriak

Erkoreka Segurtasun sailburu eta lehendakariorde izango da. Bigarren lehendakariordetza PSE-EEren esku geratuko da, Idoia Mendiaren esku, eta Osasun Sailaren gidaritza Gotzone Sagarduik hartuko du.

Josu Erkoreka, orain arte Eusko Jaurlaritzako bozeramaile izan dena, Eusko Jaurlaritzako lehen lehendakariorde eta Segurtasuneko sailburu izango da, eta, beraz, Iñigo Urkullu lehendakariaren gertukoa izango da aurrerantzean ere. Bingen Zupiriak hartuko du lekukoa bozeramaile karguan, Kultura eta Hizkuntza Politika Saileko buru izatearekin batera. Idoia Mendia PSEko idazkari nagusiak hartuko du bigarren lehendakariorde kargua, eta Lan eta Enplegu sailburu izango da, eta Gotzone Sagardui izango da Osasun Sailburu berria. Urkulluk datozen lau urteetarako osatu duen gobernu berriko berrikuntzetako batzuk dira horiek, besteak beste. Eguerdian eman dituzte jakitera sailburuen izen-abizenak, lehendakariaren zin egite ekitaldiaren ondoren.

Lehendakariorde berria azken bi hamarkadetan prentsaren aurrean etengabe agerraldiak egin dituen politikaria da, lehenik Kongresuko EAJren bozeramaile gisa, non hainbat aldiz saritu zuten Ganberaren jarduera jarraitzen duten kazetariek, eta gero Eusko Jaurlaritzaren bozeramaile gisa.

Bingen Zupiriak ordezkatuko du bozeramaile karguan. Legegintzaldi berri honetan, euskal kultur ekoizpena berreskuratzeko eta kultura-industriako artistak, sortzaileak eta langileak covid-19aren pandemiak eragindako krisiaren ondorioetatik erreskatatzeko erronkari egin beharko dio aurre sailburu gisa.

Idoia Mendia, PSE-EE zuzentzen duen lehen emakumea, Eusko Jaurlaritzara itzuliko da bigarren lehendakariorde eta Lan eta Enplegu sailburu gisa, sozialisten presentzia indartzeko.

Duela lau urte Eusko Jaurlaritzan ez sartzea eta alderdiaren eta talde parlamentarioaren buru geratzea erabaki zuen, baina orain exekutiboaren parte izango da, gobernuan PSE-EEk duen presentzia "agerian" gera dadin saiatzeko.

Tapia Ingurumen alorra kudeatzeaz ere arduratuko da hirugarren legegintzaldian, azken lau urteetan Iñaki Arriola sozialistak zuzendu duen ardura bere sailean sartuta.

Gainera, azken lau urteetan Tapia Gobernuaren ahots nagusietako bat izan da, komunikabideetan duen presentzia handitu egin baita, eta askotan Iñigo Urkulluren Gobernuaren jarrerak finkatu dituelako agerraldi horietan.

Javier Hurtado PSE-EEren Arabako diputatuak ordezkatuko du Sonia Perez Turismo, Merkataritza eta Kontsumo Sailean. Hurtadoren ibilbide politikoa Madrilen hasi zen, PSOEren Exekutiba Federaleko Antolakuntza Idazkaritzako koordinatzailea izan da eta alderdiko hauteskunde batzordeetan ere parte hartu du.

Iñaki Arriolak Gobernuan jarraituko du, eta dagoeneko ez da Ingurumen Saileko buru izango -beste sail berri batean sartuko da-, baina Etxebizitza Sailekoa bai, eta Garraioen ardura ere bere gain hartuko du, arlo horretan esperientzia baitu, Patxi Lopezen Gobernuan sail horren buru izan baitzen. Lurralde Plangintzaren ardura ere berea izango da. Arriola kritiken eta foku guztien erdigunean izan zen 2020ko otsailean Zaldibarko zabortegian luizia izan zenetik; izan ere, hondakinen azpian lurperatuta geratu ziren bi langile hil ziren, eta horietako bat oraindik ez dute aurkitu.

Pedro Azpiazuk, berriz, Ekonomia eta Ogasun sailburu gisa jarraituko du. Azpiazu Eusko Jaurlaritzaren kontuen arduraduna izango da berriro, pandemiak sortutako krisiak eta Madrilekin izandako negoziazioek markatutako legegintzaldian, funtsak banatzeko eta transferitzeke dauden eskumenen kostua zenbatzeko.

Beatriz Artolazabal Berdintasun, Justizia eta Gizarte Politiketako sailburua izango da. Lanbideren eta Diru-sarrerak Bermatzeko Errentaren kudeaketako buru izateari utziko dio, erreformak aurreko legealdian egin gabe geratu ziren arreb. Trukean, Justiziaz eta izaera sozial nabarmena duen sail berri batez arduratuko da: Berdintasunaz.

Sailburuek karguaren zina egingo dute datorren asteko asteartean, irailaren 8an, eta egun horretan bertan egingo dute hamabigarren legealdi honetako Gobernu Kontseiluaren lehen bilera.


Inauterietako kontzertua egingo du Arrasate Musikalek ostiralean

Ohikoa den ikasleen inauteri kontzertua eskeiniko du musika akademiak otsailaren 17an, ostirala, 18:30ean, Amaia Antzokian. Guztira bederatzi taldek hartuko dute parte, eta 100 bat ikasle igoko dira eszenatokira, guztiak mozorroturik. Kontzertua doakoa izango da.

Bestalde, martxoaren 11n 50. urteurrena ospatuko du Arrasate Musikalek Uarkape pilotalekuan. Banda, orkestra eta ikasleekin batera Goikobalu abesbatza, Txorbela otxotea, Izaskun Murgia elkarte lirikoa, Arrasateko Koru Parrokiala eta Bergarako Orfeoia igoko dira oholtzara. Sarrerak salgai daude Ezkiña, Kajoi eta Monte tabernetan, 10 eurotan –bazkideek 8 eurotan eskura ditzakete musika eskolako idazkaritzan–.


Ane Legarreta eta Gorka Krutzaga (Txandapa) izango dira Galdakaoko jaietako pregoilaria eta txupineroa

Irailaren 8tik 17ra bitartean izango dira Galdakaoko Santakurtze jaiak. Gaur, uztailak 20, jaiei hasiera emango dieten arduradunak aurkeztu dituzte.

Ane Legarreta izango da pregoilaria, herritarrek hala bozkatuta eta erabakita. “Ohore bat da pregoilari izatea eta txupineroarekin batera jaiei hasiera ematea”, dio Legarretak eta aurreratu du “laburra” izango dela prestatuko duen pregoia.

Eta txupinazoa botatzeko ardura izango du Txandapa kuadrillako Gorka Krutzaga kideak. “Ilusio handia egiten digu. Oso pozgarria da gero eta kuadrilla gehiagok parte hartzea Galdakaoko jaietan”, dio Krutzagak.


Zahar etxeetan hitzarmena eta baldintza duinak eskatzeko elkarretaratzea eginen dute asteartean Elizondon

Urriaren 24tik 26ra, astelehenetik asteazkenera, grebarako deia egin dute ELA, LAB eta UGT sindikatuek Nafarroako zahar etxeetan. «Nafarroako zahar etxeetako langile guztientzako hitzarmen bat hemen eta orain posible dela» sinetsita daude eta hori da aldarrikatu dutena: «hitzarmena eta baldintza duinak orain!»; «elkarrekin lortuko dugu». Horren bueltan, elkarretaratzea eginen dute asteartean, 18:00etan, Elizondoko plazan.

Egiten duten lanaren garrantzia «aitortzea» eskatu dute. Hiru sindikatuek oroitarazi dutenez, «urtebete baino gehiago daramagu gure sektorerako hitzarmen bat eskatzen, gure lan baldintzak duinak izan daitezen bermatuko digun hitzarmena; hilaren bukaerara soldatak handituz ailegatzea ahalbidetuko diguna; gure bizi baldintza materialak hobetuko dituena, eta horrekin batera, gure bizitzaren kalitatea hobetuko duena; atseden hartzeko eta familiarekin eta lagunekin egoteko denbora gehiago emanen digun hitzarmena».

Nafarroako Gobernuaren jarrera ere kritikatu dute, «ez da gure alde deus egiten ari». Eta egoera horren aitzinean, «Nafarroako langile guztiontzako hitzarmena» aldarrikatu dute. Urriaren 24an, 25ean eta 26an «gehiegizkoak diren guttieneko zerbitzuek uzten diguten heinean» greba deialdiarekin bat egiteko deia egin dute hiru sindikatuek, «gure indarrak batu behar ditugu, karrikara atera eta karrikak bete». Horri lotuta eginen dute Elizondoko elkarretaratzea ere. Horrez gain, asteazkenean, urriaren 26an, Iruñean manifestazioa eginen dute, 17:30ean Foruen plazatik abiatuta.


'Atano X.a'-ren biografia liburua aurkeztuko dute

Informazio gehiago loturan.


Frankismoaren hasmentaz egindako ikerketa dela medio salatu dute Fernando Mikelarena historialaria

La desmemoria de los vencedores liburuan eta egunkari batean argitaraturiko artikulo batean ageri den pasarte batengatik salatu du Arturo del Burgok beratar historialari eta ikerlaria.


Pentsio duinak eta bizitzeko bestekoak aldarrikatu zituzten

Atzo, 45 bat herritarrek babestu zuten pentsio publiko duinen aldeko elkarretaratzea. Oro har, 1.080 euroko gutxieneko pentsioa defendatu zuten, uste dutelako horrek bermatzen duela inork ez izatea pobrezia atalasetik beherako pentsiorik. Aldarrikatu zuten Euskadiren kasuan, Eusko Jaurlaritzak osatu beharko lituzkeela pentsioak kopuru horretara iritsi arte.

Atzoko elkarretaratzean gogora ekarri zuten 2015ean, Rajoyren presidentetzapean, pentsioen urteko errebalorizazioa %0,25era murriztu nahi izan zela, “Konstituzioaren 50. artikulua urratuz”. Baina dekretu hura atzera botatzea lortu zela gizarte-mobilizazioari esker.

Halaber, gogora ekarri zuten Legebiltzarrean “gehiengo handiz onartu zuen 21/21 Legeak, pentsioen urteko errebalorizazioaren erreferentzia gisa, urteko 12 hilabeteetako KPIen batez bestekoa ezartzen duela eta horrek dakarrela pentsioak jaistea eta pentsiodunen erosteko ahalmena murriztea”.

71.724 sinadura

Ildo beretik, azpimarratu zuten bi milioi eta erdi pertsonak baino gehiagok ez dituztela “650 euroak gainditzen” eta baita ere, 2016ko irailean, “Legegintzako Herri-Ekimenaren (LHE) 71.724 sinadura entregatu ziren Eusko Legebiltzarrean, gutxieneko pentsioa 1.080 €-koa izatea Eusko Legebiltzarrean eztabaidatzeko eskatzeko, baina ez zela aintzat hartu eskaera.

Hori horrela, segitzen dute defendatzen gutxieneko pentsioa 1.080 eurokoa izan behar dela eta EAEren kasuan, Jaurlaritzak “EAEko gutxieneko pentsioa osatu behar” duela, “araudi espezifikoaren bidez eta banakako izaerarekin, 1.080 eurora arte”.


Buenavistako altxorrak

Diskoetxea: Artza Records.


"Pinocho y su amiga Coco" haurrentzako filma

Apirilaren 3an, Baztartxon, 17:15etan, Pinocho y su amiga Coco haurrentzako filma eskainiko dute.


Silvana Pissanoren bisita, Udalean

Joan den ostegunean, Xabier Lertxundi Hernaniko alkateak harrera egin zion Municipio B (Montevideo, Uruguai) herriko alkate Silvana Pissanori.

Pissanok Hernani bisitatu zuen eta Municipio Bn gauzatu dituzten esperientzia eraldatzaileen berri emateko lan-saio bat ere gidatu zuen udaletxean. Saio horretan parte hartu zuten Hernaniko Udaleko Hirigintza, Ingurumen, Gizarte Zerbitzu eta Berdintasun sailetako zinegotzi eta teknikariek, esperientzia ezagutu eta haiengandik ikasteko asmoz.


Udako egitaraua aurkeztu du Zarauzko Udalak

Kirol eta kultur jarduerak izango dira nagusi udako egitarauan. Egitasmoei hasiera emateko, Kalerki jaialdiaren barruan, antzerki emanaldiek hartuko dituzte Zarauzko kaleak uztailaren 4tik aurrera, eta asteburuan, Txaparrotan eskubaloi jaialdia izango da Desertu Txikian.

(Dorleta Agiriano Lai)

Sanpelaioen azken txanpan aurkeztu du udako egitaraua Zarauzko Udalak. Xabier Txurruka alkateak eta Ixidor Larrañaga jarduneko Turismo zinegotziak gaur eman dute uztailetik abuztura bitartean izango diren zenbait egitasmoren berri. Herriko hainbat elkartek eta taldek elkarlanean osatu dute programazioa, eta batez ere, kultur eta kirol jarduerak izango dira nagusi.

Kultur arloari dagokionez, aste honetan jakinarazi dute 26. Kalerki Kale Antzerki Jaialdiaren egitaraua. Hala, uztailaren 4tik 7ra bitartean, antzerki emanaldiek hartuko dituzte Zarauzko kaleak. Uztailaren 11tik 13ra bitartean, 18. Bertso Astea izango da, eta 14an Artisau Eguna ospatuko dute Lege Zaharren Enparantzan. 20an udako kontzertua eskainiko du Zarautz Abesbatzak, eta 21ean, Iñurritzan Galiziarren Eguna izateaz gain, aire zabaleko pintura azkarreko lehiaketan arituko dira hainbat artista. Abuztuan ere jarraituko dute kultur egitasmoekin. Zarauzko 31. Udako Musikaldia izango da abuztuan zehar, eta 7an Nafarroako Produktuen Azoka egingo dute Alde Zaharreko kaleetan.

Gainera, kukaña lehiaketak izango dira portuan uztailean zein abuztuan. Ostegunero haurrei zuzendutako ikuskizunak eskainiko dituzte Lege Zaharren Enparantzan, eta igandero, musika emanaldiak izango dira Musika plazan; tartean, nafar jotak edota mariatxiak. Bestalde, sanpelaioen amaieraren atarian egon arren, jaiek ez dute etenik izango udan; uztailean Vista Alegre eta Hiruerreketako festak izango dira, eta abuztuan, Azken Portukoak.

Zarauzko Aste Nagusia abuztuaren 14tik 18ra bitartean ospatuko dute. Berrikuntza modura, arratsaldero izango dira kalejirak Zarauzko kaleetan, erraldoiekin eta txarangarekin. Iluntzean eta gauean kontzertuak izango dira nagusi, Musika plazan zein itsas pasealekuan. 14an Alaiki eta DJ Abiba taularatuko dira, eta 15ean, Ilargi Beltza eta 3ZPA4. 16an, su artifizialen ostean, Los Bilbainos eta La Union taldeak igoko dira oholtza gainera, eta 17an, Michael Jackson omenduko dute, Michael Legend emanaldiaren bidez. Azken egunean, 18an, Zarauzko Eraso! taldeak eta Hesianek eskainiko dituzte kontzertuak.

Udan ere kirolez blai

Iazko berrikuntza izan ziren herri kirol saioak; Izeta eskolaren eskutik, asteazkenero egin zituzten erakustaldiak, udaletxe aurrean. Aurten ere astero izango dira saioak, egun eta leku berean. Eskubaloiak eta halterofiliak ere badute beren lekua egitarauan. Uztailaren 6rako eta 7rako Txaparrotan eskubaloi festa antolatu dute Desertu Txikian, hamaseigarren urtez jarraian; eta uztailaren 6an, halterofiliako Zarautz Saria jokatuko dute itsas pasealekuan.

Patxi Zaporraren omenezko pilota txapelketari uztailean ekingo diote, baita Emakumezkoen Pala Txapelketari ere. Futbolari dagokionez, Realaren eta Santanderreko Racing taldearen arteko norgehiagoka izango da Astin, uztailaren 20an. Egun berean, Zarautz-Getaria-Zarautz itsas zeharkaldia egingo dute aurrenekoz, eta hurrengo egunean, Getaria-Zarautz zeharkaldiaren txanda izango da, 49. aldiz jarraian.

Abuztuan ere ez dira faltako kirol jarduerak. Abuztuaren 3an, Freestyle irristaketa erakustaldia izango da itsas pasealekuan. 17an eta 18an arraunak hartuko du herria: Zarauzko Ikurriñak jokatuko dituzte Zarauzko uretan Euskotren eta Eusko Label ligako ontziek, eta Zarautz Arraun Elkarteko Ikurriña irabazteko lehian murgilduko dira KAE-1 ligako arraunlariak. Bestalde, abuztuaren 22tik 25era izango da 3x3 saskibaloi txapelketa, itsas pasealekuan.


Laxoa Elkarteko bikotea txapeldunorde izan da Euskal Herriko paxaka txapelketan

Bigarren mailako finala galdu dute Maiak eta Irigoienek Hendaiako bikotearen kontra

Joan den igandean jokatu zen Euskal Herriko paxaka txapelketako bigarren mailako finala Urruñako Dongaitz trinketean, eta bertan, Laxoa Elkarteko Juan Mari Maia eta Manu Irigoien aritu ziren. Txapelketa arras indartsua egina zeukan bikoteak, zortzi partidatatik zazpi irabaziz, baina Endaiarrak taldeko Benjamin Peryjean eta Mathias Samorak ere partidu guztiak irabaziak zeuzkaten ordura arte. Finalean, Hendaiako bikotea izan zen garaile (13-5).

Halere, zoriotzekoa da Laxoa Elkarteko bikoteak txapelketa osoan egin duen lana.


"Disko berrian Kaotikoren esentzia topatu daiteke, baina baita soinu berriak ere"

Hiru urteren ostean, Aguraingo Kaotiko punk-rock taldeak estudioko bere bederatzigarren diskoa kaleratu berri du: Sin filtro, filtrorik gabeko hamaika kantaz osatutako lana.

Bi hamarkadako ibilbidearen ostean, otsailaren 18an aurkeztutako diskoan soinu berriekin esperimentatu nahi izan du Kaotiko taldeak, baina "betiko esentzia eta nortasuna galdu gabe". Joan den asteburuan, martxoaren 4an eta 5ean, kontzertuen birari ekin zioten Gernikan eta Donostian; ondoren, Tafallatik, Amurriotik eta Euskal Herritik kanpoko hiri ugaritatik igaroko dira.

"Denbora soberan izan dugu dena guk egiteko eta disko borobil bat ateratzeko"

Bira horren atarian, Jony Kaotiko eta Xabi Drummer taldekideekin solasteko aukera izan du ALEAk. Covid-19ak dena eten zuenean, 2019an kaleratutako Aprende violencia diskoaren bira gelditu eta aurrera begira jarri zirela diote: "Pandemiarengatik, hiru urte ibili gara disko honetan lanean. Lehenengo urtean lasaiago, bakoitza bere etxean, deskonektatzen; baina gero lanean topera jarri ginen", azaldu du Xabik.

Jony Kaotiko eta Xabi Drummer, Kaotiko taldeko abeslaria eta bateria-jolea. / Argazkia: ALEA

2021eko abenduan eta 2022ko urtarrilean Baionan eta Hazparnen (Lapurdi) grabatutako eta nahastutako lan honen produkzioan "eboluzio bat" eman dela azpimarratu dute. Horretarako Paxkal Etxepare teknikariaren laguntza izan dute, baina taldekideek beraiek egin dute ekoizpen prozesuaren gehiena: "Denbora soberan izan dugu dena guk egiteko eta disko borobil bat ateratzeko. Beste askotan ez bezala, oraingoan bost taldekideok batera elkartu ahal izan gara lokalean, orduak eta orduak sartzeko".

"Pentsaera ez dugu aldatu, baina lehengo letrak zuzenagoak ziren, eta orain sakonagoak"

Eboluzio hori letren konposizioan ere antzeman daiteke: "Lehen 20 urte genituen eta orain 40tik gora ditugu. Pentsaera ez dugu aldatu, baina agian lehengo letrak zuzenagoak ziren, eta orain sakonagoak", hausnartu du taldeko bateria-joleak.

"Kaotikoren esentzia duen disko bat aurkituko dugu, baina baita ikutu berriak eta soinu ezberdinak ere", gaineratu du. Izan ere, diskoa osatzen duten hamaika abestietako bik —Gatillazo eta Evolution— musika elektronikoaren kutsua dute, eta samplerrak gehitu dizkiete Kaotikoren ohiko punk-rock doinuen oinarri diren bateriari, baxuari eta bi gitarrei.


Beroa dela eta, Aste Nagusiko jarduera batzuk bertan behera utzi dituzte

Bilbon 42 gradutik gora izan dira arratsaldean. Jai eremuan iturriak jarri dituzte, beroa eramaten laguntzeko. Konpartsek eta Udalak zenbait ekitaldi bertan behera utzi dituzte, tartean Trabestipoteoa eta saskibaloi txapelketa.


Azkoitiko lantegian lan orduak %62 gutxitzea proposatu du Sidenorrek

Enpresako zuzendaritzako kideak gaur elkartu dira lantegietan ordezkaritza duten sindikatuetako kideekin, aldi baterako Lana Erregulatzeko Txostena (LET) negoziatzeko. Erregulazioa 2017an eta 2018an aplikatu nahi du Sidenorrek.

Sidenor enpresak gaur hasi du lantegietan ezarri nahi duen aldi baterako Lana Erregulatzeko Txostenaren (LET) negozioazioa sindikatuekin. Azkoitian ere badu lantegia Sidenorrek, eta han, gaur egun, 405 behargin inguruk egiten dute lan. Enpresak 2017rako eta 2018rako txostena aurkeztu die sindikatuei, eta lantegi guztietako lan jarduna gutxitzea proposatu die. Hala, Azkoitiko fabrikarako lan orduak %62 murriztea iradoki du enpresak, beti ere, lantegian duten lan kargaren arabera. Gainerako lantegietarako, berriz, orduak gutxitzeko honako proposamen hau egin du Sidenorrek: Basauri (%20), Gasteiz (%35), Reinosa (%75), Legutio (%35), Maltzaga (%100), Polyna (%39), Legazpi (%50) eta Azuqueca de Henares (%50). Aitzitik, Sidenorrek ez du Lana Erregulatzeko Txostena aplikatuko ikerketa eta garapena ardatz dituen lantegian. Enpresako zuzendaritako kideek batera, negoziazio mahaian izan dira Sidenorren lantegietan ordezkaritza duten UGT, CCOO, USO, ELA, LAB, ESK eta CSIF. Aldi baterako Lana Erregulatzeko Txostena aurkezteko arrazoiak diru galerak eta lehiakortasun falta izan dira, enpresaren arabera. Haren ordezkariek esan dutenez, gainera, horiek aurreko etapatik datoz; hain zuzen, Sidenor Brasilgo Gerdauren parte zenetik.


Euskal Sagardoaren 2021eko uztaren azalpena Unai Agirre eta Amaia Zubeldiaren ahotan

Gonbidatuek 24 sagar nagusiekiko 2 dastatzeko aukera eduki zuten atzo, aurtengo uztaren nondik norakoak jakiteko: Aritza sagarra eta Geza-miña motak dastatu dituzte. Horrez gain, aurtengo muztio egin berria ere dastatu zuten.

Esanak esan, 5 milioi kilo sagar biltzea aurreikusten da Euskal Sagardora bideratutako sagastietan. Esan beharra dago, datu benetan onak dira sagardogileentzako iazko datuak ikusita. Aintzat edukitzeko, Euskal Sagardoaren barruan 250 sagargile daude gaur egun, eta 480 hektarea inguru sagasti. Sagar hau guztia Jatorri Deiturako 48 sagardotegietara eramaten dituzte, Euskal Sagardoa ekoizteko.


Beran Sastrako errekako pasabidea konpondu dute auzolanean

Duela hilabete gutxi pareta, eta orain Sastrako errekako pasabidea konpondu du Berako jubilatu talde batek auzolanean. Udalak materiala utzi, eta beraiek arduratu dira lanak egiteaz. Aitzinetik Konpaineko zubian, San Miguel zubian, eta bertzelako hainbat lekutan ibili dira garbiketa eta konponketa lanak egiten.


Ekintzaz betetako udako egitaraua prestatu dute Zestoako Gaztetxeko kideek

Elizak salaketa jarri eta bide zibila hartu duela jakin berritan, Zestoako Gazte Asanbladako kideek askotariko kultur eta aisialdi ekintzak antolatu dituzte abuzturako. Adin guztietako herritarrentzako ekintzak prestatu dituzte: Aukerak giltzapean erreportajearen emanaldia, Miseriaren adarrak bertso emanaldia, Umeen Eguna...

Desalojo arriskuan dago Zestoako Gaztetxe berria, eta Gazte Asanbladako kideek egitarau oparoa prestatu dute datozen asteetarako, Elizak salaketa jarri eta bide zibila hartu duela jakin berritan. Zentroko Gaztetxea "bizirik" egoteko lanean arituko direla jakinarazi zuten asanbladako kideek, eta, modu horretan, askotariko kultur ekintzak antolatu dituzte abuzturako.

Hilaren 10ean ekingo diote antolatuta ekintzei, pintxo potearekin. Ostiralean Errakiren Aukerak giltzapean ikus-entzunezkoa eskainiko dute. Okupazioaren kontrako ofentsibaren inguruko erreportajea da Aukerak giltzapean, eta, besteak beste, desokupazio enpresak, lege aldaketak eta hedabideen kriminalizazioa lantzen ditu. Esklabak Zentro Sozialista ere agertzen da erreportajean. Abuztuaren 21ean Umeen Eguna izango da, eta askotariko jolasak eta eskulanak egingo dituzte. Hilaren 22an auzolana egingo dute gunea txukuntzeko, eta hilaren 24an Ekidaren Miseriaren adarrak bertso ikuskizuna ikusteko aukera izango da. Irailaren 2rako Gazte Eguna antolatu dute, baina oraindik ez dute xehetasunik eman.

Hona hemen antolatutako ekintzen egitaraua, osorik:

Abuztuak 10, osteguna:

18:00etan, pintxo potea.

Abuztuak 11, ostirala:

17:30ean, Errakiren Aukerak giltzapean erreportajearen proiekzioa.

Abuztuak 21, astelehena:

Eguneen Eguna. Ur jolasak eta eskulanak egun osoan zehar.

Abuztuak 22, asteartea:

09:30ean, auzolana.

Abuztuak 24, osteguna:

18:00etan, Miseriaren adarrak bertso ikuskizuna, Ekidaren eskutik.

Abuztuak 29, asteartea:

09:30ean, auzolana.

Irailak 2: Gazte Eguna.

Irailak 7,8,9 eta 10, herriko festak.


2021eko aurrekontua onartu du, Añarbeko Ur Mankomunitateak

Saneamenduko eta hornidurako azpiegitura garrantzitsuak egingo dira, 8,9 milioi euroko balioarekin.

Añarbeko Ur Mankomunitateak, hilabete hasieran, 2021eko aurrekontua onartu zuen. Bertan, 8,9 milioi euroko inbertsio plana jasotzen da, «edateko uraren hornidura eta hondakin-uren saneamendu eta arazketa sistema bermatzeko jarduketa ezberdinekin», hain zuzen.

Azaldu dute, saneamenduko azpiegiturak izango direla, berriro ere, hurrengo ekitaldiko protagonista nagusiak, «zeren inbertsioa hiru laurden (6,32 milioi) hondakin urak jaso eta arazteko proiektuetara bideratuko baitira». Hornidura proiektuentzat berriz, 2,36 milioi euro bideratuko direla azaldu dute. Horrez gain, gainontzeko inbertsioak, «laborategiko ekipoak erosteko izango dira, hala nola, segurtasun sistemak eta kudeaketako software sistemak ezartzeko, «0,22 milioi, hau egiteko».

Saneamenduko eta arazketako jarduerei dagokionez, «Papresa paper fabrikaren lurreko hustubidea eraikitzeko lanak gauzatuko dira», eta honakoak 1,5 milioi euroko zenbatekoarekin. Horrez gain, Errenterian kokaturik dagoen fabrikako hondakin urak jaso, garraiatu eta itsasora isurtzen dituen gailua birmoldatuko dela azaldu dute, «fabrikan bertan arazketa biologiko bat eraikiko delarik».

Aldi berean, Herrerako hondakin uren «ponpatze estazioa eta San Pedroko tunelak konektatzen dituen saneamenduko eroanbide bakoitza birgaitzeko obrak amaituko dira. Lan horiek gainera, zanga gabeko teknologiaren bidez egingo dira, ia ez dira ikusiko eta eragin gutxikoak izango dira», eta honetarako ezarritako aurrekontua, 1,12 milioi eurokoa izango da.

Finantzatuko dira, baita ere, Donostiako Martutene auzoko «saneamendu sarea zabalduko eta hobetzeko obrak, (424.000 euro), Urumea ibaia bideratzeko Uraren Euskal Agentzia egiten ari den obren ondorioz», hain zuzen. Eta azkenik, 1,47 milioi euro bideratuko dutela ere azaldu dute, «saneamenduko eta arazketako azpiegiturak hobetu eta modernizatzeko inbertsioetara: koadro elektrikoak, etab.».

Usurbilgo Aginagako saneamendu obretarako, partida bat ere bideratu dela jakinarazi dute, «lanen hasiera Uraren Euskal Agentziaren aurrekontu erabilgarritasunaren araberakoa izango da», eta hark kofinantzatuko ditu obrak, «2019an bi erakundeek sinatutako hitzarmenaren arabera».

Hornidurako obrak

Hornidurako obrei dagokionez, Urnietako hiri sektoreak Añarbe sistemako ur-horniduran sartzeko obrak nabarmentzen dira (990.404 euro); eta horri esker, urnietar ia guztiei, Añarbe sistemako «edateko ura jasoko dute, denek ezaugarri berdina duen ura edango dute, ez orain arte moduan. Bizi diren lekuaren arabera uraren kalitatea ezberdina izan baita».

Azpiegitura hidraulikoa berritzeko jarduerekin jarraituko da

Jarraituko dute, azpiegitura hidraulikoa berritzeko jarduerekin, hala nola, Petritegiko edateko uraren tratamendu estazioan, hornidura sareetan eta Añarbeko presan.


Gabonak antolatzeko bilera egingo da urriaren 22an Alondegian

Udaleko Kultura Sailak antolatuta, bilera urriaren 22an egingo da Alondegian, 19:00etan.

Konturatzerako Gabonak gainean dira, eta hori dela eta, Udaleko Kultura Sailak egun berezi horietan egiten diren ekintzak antolatzeko bilera deitu du datorren astearterako.

Bilera irekia da talde, elkarte edo jai hauetan lankidetza eskaini nahi duen guztientzat eta Alondegian egingo da, 19:00etan. Hala ere, bilerara etorri ezin eta proposamenak aurkeztu nahi dutenek aurrez jarri daitezke harremanetan Alondegia kultur etxeko bulegoarekin 943 86 10 56 telefonoan edo kultura@zumaia.eus posta elektronikoan.


Tokiko eta aldundietako ordezkariak aukeratzeko hitzordua dute igande honetan euskal herritarrek

EAEko 1,7 milioi lagun eta 500 000tik gora nafar daude deituta igande honetan euren udaletako eta batzar nagus nahiz parlamentuko ordezkariak hautatzera. Hauteslekuak zabalik izango dira 09:00etatik 20:00etara.

Dena prest da igande honetan, maiatzak 28, udal eta foru hauteskundeak ospatzeko Araban, Bizkaian, Gipuzkoan eta Nafarroan. Igandeko 08:00etan hasiko dira hauteskunde-mahaiak osatzen, herritarrak 09:00etatik aurrera, eta 20:00ak bitartean euren bozka ematera joan ahal izan daitezen.

EAEn 1,7 millioitik gora laugn daude bozkatzera deituak 251 udalerrietako 2661 zinegotzi eta Arabako, Bizkaiko eta Gipuzkoako Batzar Nagusietako 153 ordezkariak aukeratzeko, lurralde bakoitzeko 51.

Espainiako Gobernuaren Euskadiko Lurralde Ordezkaritzaren datuen arabera, udal hauteskundeetan 1.708.980 lagunek osatzen dute errolda, horietatik 6.534 Europar Batasunetik edo Espainiarekin elkarrekikotasun-akordioa sinatuta duten herrialdeetakoak, eta udal hauteskundeetan botoa emateko eskubidea izango dutenak.

Foru hauteskundeei dagokionez, hautesle-errolda 1.702.446 pertsonakoa da, espainiar herritartasuna dutenek soilik bozka dezaketenez.

Korreoz bozka eman duten 58.064 pertsonez aparte, beste guztiek euren botoa eman ahal izan dezaten, 8082 lagun izango dira 718 hauteslekuetako 2694 mahaietan.

Gainera, hautesleku horietako segurtasuna bermatze aldera, 1.544 agentek osatutako dispositiboa izango da martxan; 1.217 ertzaina, Espainiako Poliziako 184 agente, 108 guardia zibil eta 36 udaltzain, zehazki.

Hauteskunde hirukoitzak Nafarroan

Nafarroan 272 udalerritako 2.002 zinegotzi eta Parlamenturako 50 ordezkari hautatuko dituzte. Gainera, kontzejuetarako hauteskundeak ere ospatuko dituzte foro erkidegoan.

522.215 lagunek osatzen dute Nafarroako hautesle-errolda, inoizko kopuru handiena. Horietatik 489.458 Nafarroan bizi dira eta 29.804 atzerriko 103 herrialdetan. Horiek 160 enbaxada eta kontsulatutan bozkatu ahal izango dute.

Horiei gehitu behar zaizkie Nafarroan bizi diren 2.953 atzerritar, Europar Batasuneko edo Espainiarekin elkarrekikotasun-akordioa sinatuta duten herrialdeetatik datozenak.

15.192 nafarrek jada korreoz igorri dute euren bozka. Gainerakoek ipiniko diren 999 hauteskunde-mahaien artetik dagokion hartan bozkatu ahal izango du igandean.

Hiru hauteskundeetarako 8,2 milioi boto-paper inprimatu dituzte.

Hauteskunde egun honetarako 2000 agentetik gorako dispositibo bat antolatu dute. Horietatik 485 Espainiako Poliziako agenteak izango dira, 889 guardia zibilak, 440 foruzainak eta Iruñeko 170 udaltzain, baita gainerako herrietako 95 udaltzain ere.


EBZk uztailean hartuko du igoeren bidea, interes tasak %0,25 handituz

Martxoko aurreikuspenak okertu ditu, eta aurten inflazioa %6,8koa izango dela iragarri du. Irailean beste igoera bat etorriko dela ere esan du, eta egoera hobetzen ez bada %0,50ekoa izango dela


Udazkena Sakanan. Gure ibilbideak ezagutuz: Ibilbidea familian Irañetako hariztian

Irañeta. Udazkena Sakanan. Gure ibilbideak ezagutuz: Ibilbidea familian Irañetako hariztian. Ibilbide gidatua eta dastaketa. 10 euro. Izena ematea: edukanatura@gmail.com, 616145686 edo 644555328. 10:00etan, plazatik.


Hitzaldiak, kontzertuak eta azoka antolatu ditu Txarraska Gaztetxeak bere 22. urteurrenean

Basauriko Txarraska Gaztetxeak 22 urte beteko ditu aurten, eta hori ospatzeko ekainaren 12tik ekainaren 20ra bitartean hamaika ekintza antolatu dituzte. Besteak beste, hitzaldiak, monologoa, mikro irekia, azoka eta kontzertuak izango dira Basaurin.

Txarraska Gaztetxeak 22 urte / Egitaraua

Ekainak 12-20

Ekainak 12, larunbata

12:00 Hitzaldiak: ‘Supervivencia en el medio urbano’ (Gurpil) eta ‘Ciberseguridad’ (Txakal)

19:00 Migrante emanaldia: ‘Voces en movimiento’ (Rap, musika, poesia, janari sudaka, cumbia pintxada)

Ekainak 13, igandea

12:00 Ekitaldia: Kalero Kareagan memoria be bagara

18:00 Monologoa: Anjel Collado

Ekainak 14, astelehena

19:30 Asanblada irekia Bentako plazan

Ekainak 15, asteartea

19:00 Pintxada: Bideoa eta musika: ‘Gorroto’

Ekainak 16, asteazkena

16:00 Mikro irekia: Txarraska Music Jam

Ekainak 17, osteguna

19:00 Hitzaldia: ‘Okupación, pasado y presente’

Ekainak 18, ostirala

10:30 Dokumentala: ‘Nicaragua vida digna’

11:30 Ginkana feminista Gaztetxea okupatuz

13:00 Kontzertu akustikoa: Maialen Ibarra

16:30 Kontzertuak: Bihurru Dub + Ziztada&Rlantz

Ekainak 19, larunbata

10:00 Azoka herrikoia Bentako plazan

16:00 Kontzertu akustikoak: Arabio + Pau <3 + Txalaparta + Flamenko akustikoa + Yasin Hell

Ekainak 20, igandea

Egun osoan zehar: Ate irekiak Txarraska Gaztetxean

11:00 Boxeo erakustaldia


Hiriko erdigunea emisio gutxiko eremua izateko lehen urratsa eman du Donostiako Udalak

Hiriguneetatik autoak ateratzeko ereduan pausoak ematen hasiak dira euskal herriko hiriburuak. Donostiako Udalak jakinarazi du isuri mugatuko gune mistoa izendatuko duela erdialdea, eta urte amaitu aurretik nahi du martxan.


Aurrera eta BKTko neska kadeteek eta Gure Txokoa eta Beti Gazteko mutiko kadeteek eskubaloi eta futbol derbiak jokatuko dituzte asteburuan

Martxoko azken asteburuan, Aste Santuko oporraldiaren aitzinetik, kirol jardunaldi emankorra izanen dute eskualdeko kirol taldeek. Eskubaloian, derbia jokatuko dute Aurrera eta BKTko neska kadeteek larunbat goizean Leitzan eta futbolean, Gure Txokoa eta Beti Gazteko mutil kadeteek igandean Beran. Gizonezkoen futbol talde nagusi guztiek etxean jokatuko dituzte partidak, baita BKTko eskubaloi talde nagusiak eta Xuga Gure Txokoa areto-futbol taldeak.

FUTBOLA

Hirugarren mailan

Baztan – CD Lourdes, larunbatean 16:30ean Elizondoko Giltxaurdin.

Gipuzkoako Ohorezko mailan

Beti Gazte – Allerru, igandean 17:00etan Lesakako Mastegin.

Gipuzkoako Preferente mailan

Gure Txokoa – Oiartzun, larunbatean 16:15ean Berako Matzadan.

Nafarroako Preferente mailan

Doneztebe – CD Lerinés, igandean 16:00etan Doneztebeko Iñaki Indart zelaian.

Nafarroako erregionaleko lehen mailan (5)

SD Alsasua - Doneztebe B, larunbatean 15:30ean Altsasuko Dantzaleku zelaian.

Gipuzkoako Emakumezkoen Ohorezko Erregionala

Touring - Beti Gazte, igandean 16:00etan Errenteriako Fanderian.

Gipuzkoako jubenilen lehen mailan

Hondarribia - Gure Txokoa, larunbatean 16:00etan Hondarribiako Ondartzan.

Nafarroako jubenilen lehen mailan

CDF Itaroa Harte – Baztan, larunbatean 13:30ean Uharteko Aretan.

Doneztebe – Beti Kozkor, larunbatean 11:00etan Doneztebeko Iñaki Indart zelaian.

Nafarroako jubenilen bigarren mailan

Baztan – AD Mendillorri B, igandean 16:00etan Elizondoko Giltxaurdin.

Gipuzkoako kadeteen lehen mailan

Gure Txokoa – Beti Gazte derbia igandean 16:30ean Berako Matzadan.

Nafarroako kadeteen bigarren mailan

Doneztebe A – CDF Itaroa Huarte, larunbatean 17:30ean Doneztebeko Iñaki Indart zelaian.

Baztan – Gazte Berriak Ansoain A, igandean 12:15ean Elizondoko Giltxaurdin.

Neska kadete-infantilak, Nafarroako ligan

Mulier FCN - Beti Gazte, larunbatean 11:30ean Iruñeko Salesianosen.

Infantilak, Nafarroako lehen mailan

Baztan – Rotxapea CD, larunbatean 12:00etan Elizonoko Giltxaurdin.

Gure Txokoa – Beti Kozkor B, larunbatean 11:30ean Berako Matzadan.

Infantilak, Nafarroako bigarren mailan

Doneztebe – CD Amigo, larunbatean 15:30ean Doneztebeko Iñaki Indart zelaian.

Baztan – UCD Burlades, igandean 10:00etan Elizondoko Giltxaurdin.

Futbol-8 alebin neskak

Baztan – SD Lagunak, larunbatean 10:00etan Elizondoko Giltxaurdin.

Futbol-8 Alebin mutikoak

Gure Txokoa A – Baztan A, igandean 11:00etan Beraklo Matzadan.

Doneztebe A – Gure Txokoa B, larunbatean 09:30ean Doneztebeko Iñaki Indart zelaian.

Baztan B – Beti Gazte B, larunbatean 10:00etan Elizondoko Giltxaurdin.

Futbol-8 Benjaminak

Baztan B – Gure Txokoa B

Beti Gazte B – Beti Gazte C, ortziralean 17:30ean Lesakako Mastegin.

Gure Txokoa A – Doneztebe A, igandean 11:00etan Berako Matzadan.

Beti Gazte A – Baztan A, larunbatean 11:00etan Lesakako Mastegin.

ARETO-FUTBOLA

Gipuzkoako ligan, Udaberriko txapelketa senior

Xuga Gure Txokoa – Goierri FS, ortziralean 20:30ean Berako Toki Ona kiroldegian.

Mutiko infantilak

Manfisa Xota FS - Aurrera B, larunbatean 13:00etan Irurtzungo Atakondoa kiroldegian.

Aurrera A – AD San Juan B, larunbatean 11:30ean Leitzako kiroldegian.

ESKUBALOIA

Nafarroako Emakumezkoen Ligan

Baztango BKT – Gurpea Beti-Onak, larunbatean 19:00etan Elizondoko kiroldegian.

Nafarroako neska jubenilak

Baztango BKT – BM Loyola B, larunbatean 16:00etan Elizondoko kiroldegian.

Nafarroako neska kadeteak

Aurrera - Baztango BKT, larunbatean 10:00etan Leitzako kiroldegian

Nafarroako neska infantilak

Baztango BKT A - Baztango BKT B, larunbatean 11:00etan Elizondoko kiroldegian.

Nafarroako neska alebinak

Baztango BKT A atsedena.

BM Noain - Baztango BKT B, larunbatean 12:30ean Noaingo kiroldegian.


Trakzio mekanikoko ibilgailuen gaineko zerga ordaintzeko epea zabaldu dute

Zabaldu dute Trakzio mekanikoko ibilgailuen gaineko zerga ordaindintzeko 2022ko borondatezko epea, eta uztailaren 4ra arte egongo da ordainketak egiteko aukera.

Zehaztu dutenez, helbideratuta dauden ordainagiriak kontuan hartuko dituztela aipatutako aldian. Helbideratu gabeko erreziboei dagokienez, erakunde laguntzaileetan (Kutxabank, Laboral Kutxa) edo Caixabank eta Banco Sabadellen ordaindu ahalko dira, baita ordainketa pasabidearen bitartez edo Gertu bulegoan ere.

Jakinarazi dute dirua sartzeko epea igaro eta gero dirua sartu ez bada, premiamendu prozeduraren bidez eskatuko dituztela zorrak, baita betearazpen aldiko errekarguak, berandutze interesak eta, hala badagokio, sortutako kostuak ere.


Larraulen eskaintza zabala egin dute ikasturte berrirako

Irailaren 25era bitartean egongo da ikastaroetan izena emateko aukera eta udalean eskuragai izango den orria beteta egin beharko da matrikula

Urriaren 5ean hasi eta ekainaren 21ean amaituko dute ikasturtea Larraulen. Esku pilota, euskal dantza eta zumba ikastaroez gain, aurten, nobedade gisa, ikastaro berri bat eskainiko zaie herriko gaztetxoei. Gorpuz adierazpena, antzerkia eta zirkua landuko dira tailer horretan eta Iraitz Lizarraga zizurkildarra ariko da irakasle. Zirkuaren artera hurbilduz, joko akrobatikoetan oinarrituz, ikasleek prestakuntza fisiko egokirako teknika ezberdinak landuko dituzte. Bi taldetan banatuta, 2004tik 2016ra bitartean jaiotakoek eman dezakete izena.

Bizi dugun osasun egoera berezia dela eta ikasturte osoa iraungo duten ikastaro trinkoak eten beharko balira, Larraulgo Udalak erabaki du zein neurri hartuko dituen: Euskal dantza, eta Gorputz adierazpen, antzerki eta zirkua ikastaroetan online emango dira eskolak, beraz, izena ematen dutenei kuota osoa kobratuko zaie. Esku pilota ikastaroa, berriz, hiru astez eteten bada, ez da hilabetea kobratuko. Udalak jakinarazi du, parte hartzaileen segurtasuna bermatzeko, erabiliko diren aretoetan garbitasuna eta aforoa kontuan izango direla.

Ikastaro laburrak

Larraulgo ikastaro eskaintzaren barruan, aurten lehen aldiz, mindfulness hastapen tailer bat eskainiko da, Ainara Urdapilletaren eskutik. Egun bakarreko ikastaroa izango da eta azaroaren 14an egingo dute, 10:00etatik 13:00etara.

Kirolarekin zerikusia duten beste bi eskaintza ere izango dira Larraulen: urriaren 10, 11 eta 12an mendiko bizikleta ikastaroa eta abenduaren 5, 6, 7 eta 8an irristaketa ikastaroa eskainiko ditu Beñat Azurmendik.

Gainera, Olivia Sanchez irakaslea gidari dela, abendura bitartean eskulan tailerrak izango dira, eta besteak beste, betaurreko eta diru zorroak eta eguberrietarako apaingarriak egiten ikasiko dute parte hartzaileek. Bestalde, hiru larunbatetan, hitanoan hastapen ikastaroa eskainiko du Iñaki Rezola irakasleak.

Ikastaro hauetan izena emateko, matrikulazio orria behar bezala beteta entregatu beharko da udaletxean. Informazio gehiagorako 634 289 327 telefono zenbakira deitu ahalko dute interesatuek. Hemen esku orria.

Hitanoa praktikatzeko saioa

Urriaren 17an, urriaren 31n eta azaroaren 7an, hiru larunbatetan, hitanoa ikasteko hastapen ikastaroa eskainiko da Larraulgo liburutegian, goizez, 10:00etatik 12:30era. Iñaki Rezola (Ataun, 1958) Maizpide euskaltegiko irakaslea ariko da gidari. «Ohitura hori piztea polita dela uste dut, eta interesgarria gainera. Adin bereko jendearen arteko elkarrizketa molde naturala da hitanoa», esan du Rezolak.

Teoria eta praktika uztartuko dituzte hiru saioetan. Hasieran idatzitik abiatuko dira, baina gero elkarrizketa motzak egin eta ikasitakoa praktikan jartzeko aukera izango dute parte hartzaileek. «Batutik abiatuko gara, baina agian ikasleei gehiago interesatuko zaizkie Larraul inguruko formak ezagutzea. Izena ematen dutenen artean erabakiko dugu, iruditzen baitzait, hitanoaz ari garela, merezi duela tokian tokikoa jasotzea». Ezjakintasuna baino gehiago, ohitura falta espero du ikasleen artean Rezolak. «Gutxitu egin da erabilera, baina herri txikietan bai, batez ere mutilek erabiltzen dute neskek baino gehiago».

Hitanoa, noiz, norekin eta zertarako erabiltzen den azaltzen saiatuko da Rezola eta orokortuta dauden erabilera okerrak zuzentzen. «Arazorik ez da sortzen 'hi' edo 'hik' esaten dugunean, baina horrek eskatzen du beste hizketa molde bat 'ni', 'gu', 'hura' eta 'haiek' pertsonetan eta hor askotan sartzen da hanka. 'Etorri dekela' eta horrelako formak asko ugaritzen ari dira, menpeko esaldietan batez ere, eta baita neskei toka egitearena ere. Ohiko akats horiek jasota dauzkat eta saiatuko gara okerrak zuzentzen».

Larraul ingurune euskaldunean dago eta Maizpideko irakasleak ziurtzat du, asko edo gutxi, denek ezagutzen dutela hitanoa. «Ziur nago hiztun onak izango direla eta arazorik ez dutela izango hitanoaren logika ulertzeko».

Gehienbat lagunarteko erregistroetan erabiltzen da hitanoa, baina horretan aldaketak izan direla esan du Rezolak: «1812ko konstituzioa Jose Felix Amondarain zegamar apaizak euskaratu zuen. Lan hori, alde batetik Jainkoari eskaini zion, eta bestetik, Zumalakarregi jeneralaren anaiari, Migel Antoniori. Jainkoari hika hitz egiten dio Amondarainek, eta Zumakalarregiri, berriz, berorika».

Hitanoak erabilera behar duela esanez amaitu du irakasleak eta ikastaroan parte hartuko dutenak animatuko ditu gerora ere erabili dezaten.


Oiartzun-Minetako bira ibilaldia prestatu du Lagun Onak MBk iganderako, gaztetxoentzat

Goiz ibilaldia izango da: 09:00etan irtengo dira Azpeititik eta 15:00 alderako itzuliko dira herrira. Osteguneko 21:00ak baino lehen eman behar da parte hartzeko izena.

Bereziki gaztetxoei zuzendutako irteera antolatu du Azpeitiko Lagun Onak Mendi Bazkunak datorren astebururako. Igandean, azaroak 18, Oiartzun-Minetako bira ibilaldia egingo dute mendizaleek. Goiz ibilaldia izango da: 09:00etan irtengo dira autobusez Azpeititik, anbulatorio aurretik, eta 15:00 alderako itzuliko dira herrira. Ostegunean 21:00etan itxiko du Lagun Onak MBk izena emateko epea, www.lagunonakmb.org webgunean. Mendizaleen elkarteko bazkide direnek 3 euro ordaindu beharko dute, eta gainontzekoek 4 euro.


Olarizuko etxe okupatuetan bizi direnei kaleratze abisuak iritsi zaizkie azken asteetan

Gasteizko Olarizu auzoko etxe okupatuetan bizi direnei kaleratze abisuak iritsi zaizkie azken asteetan. Udalak dio aterabideak eman dizkiela, baina, auzokideen ustez, ez dira nahikoa


Aita santua: "Albo batera egitea ez litzateke hondamendia"

Aita santuak lehen aldiz aipatu du aitasantutza uzteko aukera, mugikortasun arazoak begi-bistakoak direnean. Kanadatik Vatikanorako bueltako hegaldian, amaitu berri duen bidaia, berarentzat proba bat izan dela esan eta bidaiak murrizteko garaia heldu zaiola aitortu du.


Lagun Onak-eko beteranoak

Iraurgi Cup Kirol Klubak martxoaren 17rako antolatu duen futbol hiruko txapelketa bat aitzakia hartuta, Lagun Onak Futbol Klubean ibilitako futbolariak biltzen hasi dira. Urteak aurrera, baina oraindik ere sasoiko, joan den asteartean egin zuten aurreneko entrenamendua Garmendipeko belar artifizialeko futbol zelaian. Entrenatzaileak Juan Ramon Olalde Kinttela eta Joseba Aranguren izango dira, eta laguntzen Aitor Zulaikak jardungo du. Gustura daude Lagun Onak-ekoak deialdiak izandako harrerarekin. Hala esan du Zulaikak: «Orain dela astebete bilera egin genuen, eta bertan beteranoen taldearen nondik norakoak eta helburuak azaldu genituen. Asteartean, berriz, lehen entrenamendura 24 lagun azaldu ziren, eta beste 4 edo 5ek ezin dutela-eta hurrengoan etorriko direla esan digute. Beraz, 28-29 laguneko futbol taldea sortzeko aukera ematen digu horrek». Serio jarduteko asmoa Martxoaren 17rako Iraurgi Cup-ek Lagun Onak, Anaitasuna eta Realeko talde beteranoen artean hiruko txapelketa du antolatuta Garmendipen. Bertan parte hartzeko entrenatzen hasi dira Lagun Onak-en jokatutakoak. Txapelketa eguna arte, Inauterietako asteartean ez, asteartero entrenatuko dute. «Serio hasi gara, eta serio jarduteko asmoa dugu, baina lesiorik-eta ez izateko kontuz ibili beharra daukagu», azaldu du Zulaikak. Hiruko lehia jokatu ondoren ere, beteranoen taldeari eutsi nahi dio Lagun Onak futbol klubak. Dagoeneko, gainera, beste herrietako taldeen aurka aritzeko proposamena ere jaso dute. «Zumaiakok bere kontra lagunartekoa jokatzera gonbidatu gaitu». Jokalari zaharren talde berriak aurrera nola egiten duen ikusi beharko dela diote Lagun Onak-ekoek, baina helburua beteranoen taldea mantentzea da. «Klubaren helburuetako bat horixe da, lehen futbol klubean ibilitakoak kide sentitzea eta elkartearen baitan jardutea. Bakoitzak bere aletxoa jartzen badu, futbol elkartearentzako ona izango da», azaldu du Lagun Onak-eko kirol zuzendariak. Lagun Onak-eko kide sentiarazi eta kirola egiteko aukera eskaini nahi dio futbol klubak beteranoen taldea osatzen dutenei. «Lehen futbolean ibilitako batzuk kirola egiten segitu dute, baina beste batzuk ez horrenbeste, eta beteranoen taldean arituz kirola egiteko aukera eskainiko diegu».


Ustezko

"Esango bazenu ustezko kobidak hildako gehientsuenak jada ondo izorratuak zeudela, jendeak lepora egingo lizuke salto, baina edozein sasiargudio da ona kausa bakunistarengatik". Esaldia ez da nirea; Twitterren irakurri dut eta bai, lagunok, 2021eko apirilean oraindik bada, antza lotsa handirik sentitu gabe, birusari ustezko izenlaguna gehitzen dionik.

Egilea nor den? Bada, ez da ez Trump ez Bolsonaro; izan ere, ez dut euskaratu behar izan, jatorrizko bertsioa euskaraz heldu zelako. Baina berdin da nork idatzia den; ez nuen hona ekarriko, pentsatuko ez banu aski jarrera hedatua dela gure artean ere. Iñaki Segurolak berak errana du ez duela "birusa ikusi", eta errana du non eta txertoekiko jarrera kritikoak –erran nahi baita, txertoen kontrako jarrerak– hauspotzen dituen euskarazko agerkari digital batean.

Nolanahi ere, zailagoa egiten zait txioaren bigarren zatia ulertzea. Hildako gehienak "jada ondo izorratuak zeuden". Alegia, bertzelako eritasunak bazituztela. Ez dakit horrekin erran nahi ote duen hiltzea merezi zutela, bizimodu ez osasuntsu eraman izanaren ondorioz; edo, jartzekotan, maskara haiei jantzarazi beharko litzaiekeela, bizimodu naturista osasuntsu eredugarria daramatenak salbuetsita, hauek ingurukoak kutsatzeko arriskurik ez balute bezala.

Galdeginez gero, Euskal Herrian horrelako ikuspuntuak defendatzen dituztenak ezkertiarrak direla erranen dizute. Bide alternatiboak bilatzen dituztela. Eta horretan ni ados nago. Alternatiboak dira, AEBko alt right alternatiboa den neurri eta zentzu berberean hain zuzen ere.


Sinadurak biltzen ari dira Netflixi eskatzeko euskaraz eman ditzala edukiak

Netflix Euskaraz taldeak erdigunera ekarri nahi du plataformetako euskararen presentziarik eza. Hiru egunetan, ia 4.000 sinadura bildu dituzte.

Hiru egunean ia 4.000 sinadura jaso ditu dagoeneko Netflix Euskaraz taldeak, plataforma horri eskatzeko edukiak euskaraz emateko. «Euskal hiztunok plataformako ikus-entzunezko eduki denak euskaraz jaso nahi ditugu», hori da taldearen eskaera, eta euskal herritarrak bizkor ari dira erantzuten, Internet bidezko sinadura ematen.

Netflix Euskaraz taldeak —ez du zerikusirik Disney Euskaraz taldearekin— BERRIAri azaldu dio zein den egitasmoaren helburu nagusia: «Streaming bidezko ikus-entzunekoetan euskararen presentzia eza eta horrek dakarren eskubide urraketa eztabaidaren erdigunera ekartzea».

Egunotan jasotzen ari diren sinadurekin pozik daude sustatzaileak. «Balorazio ezin hobea egiten dugu. Euskal hiztunek argi erakutsi dute, beste behin ere, euren hizkuntza eskubideak tinko defendatzeko prest dagoen kolektibo bat osatzen dutela. Oraindik goiz da aurreikusteko, baina ikusteko dago zenbat sinadura biltzeko gai garen». Katalunian, Plataforma per la Llenguak 25.000 sinadura bildu zituen Netflixi zuzendutako antzeko kanpaina batean. «Hemen, jakina, katalan hiztunekin alderatuta, askozaz murritzagoa da euskal hiztunen kopurua». Netflix Euskaraz taldearen arabera, Netflixek eta beste streaming plataformek etekin «ikaragarriak» dituzte, eta ez diote tokian tokiko errealitate soziolinguistikoari erreparatzen. «Etekin logika hutsetik funtzionatzen dute, eta hori erregulatu beharra dago».

Alde horretatik, Espainiako ikus-entzunezko legea tramitatzen ari dira, eta Kataluniako Ikus-entzunezko Kontseiluak eskatu du plataformak legez behartzea ekoizten dituztenen erdiak katalanez, galegoz eta euskaraz izatera. Arrazoi horiekin eta kontseiluaren zuzenketekin bat egiten du Netflix Euskaraz taldeak. «Lege hori balekoa izateko, gutxien-gutxienez, Espainiako estatuko hizkuntza eta kultura aniztasuna defendatzeko tresna izan beharko du». Zera gaineratu du taldeak: «Euskarak ikus-entzunezko sektorean duen presentzia hutsaren hurrena da. Bada garaia euskalgintza indarrak metatzen eta aktibatzen hasteko».

Netflix Euskaraz-en iritziz, ikus-entzunezko plataformek ulertu behar dute tokian tokiko komunitateekin betebeharrak ere badituztela, eta, errealitate linguistikoa errespetatu eta zaindu behar dutela. «Horrek esan nahi du, dituzten irabazi erraldoi horien zati nabarmen bat bertako ikus-entzunezko obretan inbertitzeko, behartu egin behar zaiela; euskarazkoetan ere bai, jakina».

Disney Euskaraz

Euskaltzaleen beste talde batek Disney Plus plataformari eskatu dio estreinaldi guztiak euskaraz ere egiteko. 5.700 sinadura bildu dituzte, eta sinadura horiek Euskal Herriko erakunde publikoei eta Espainiako Disneyri bidali dizkiete. «Mugimenduen eta erreakzioen zain gaude», esan dute. Joan den astean, agerraldia egin zuen Eusko Legebiltzarrean Disney Euskaraz taldeko bozeramaile Alexander Aginagaldek.

Katalunian, lortu dute Disney Plusek zenbait eduki katalanezko audioarekin jartzea. Adibidez, animaziozko Soul filma (Pixar estudioarena) katalanez estreinatu zuten Eguberri egunean, beste hizkuntza nagusietan bezala. Netflixen badira telesail eta film batzuk katalanez, baina Platafiorma per la Llengua eta beste eragile batzuk kexu dira katalanaren presentzia «oso txikia» delako.


56 izan dira azken orduetan bailaran kutsatutakoak

Atzo egindako PCR probek 56 kasu baieztatu dituzte bailaran: hogei Bergaran, hemeretzi Arrasaten, seina Aretxabaletan eta Oñatin, lau Eskoriatzan eta bat Antzuolan. Horrenbestez, pandemia hasi zenetik 3.215 dira gaitza hartu duten debagoiendarrak.

Herenegun baino hamabi positibo gutxiago erregistratu ziren atzo Debagoienean, baina ez da asteko daturik onena. Astebetean –hilaren 12tik atzora arte– 461 kasu hauteman dira: 194 Arrasaten, 126 Bergaran, 50 Oñatin, 40 Aretxabaletan, 35 Eskoriatzan, zazpi Aramaion, sei Elgetan eta bat Antzuolan.

Halere, proportzionalki, martxotik hona positibo gehien izan dituzten herriak Arrasate (1.000 biztanletik ia 59), Antzuola (1.000tik ia 59) eta Oñati (1.000tik 41) dira. Debagoieneko datu orokorrari erreparatuta berriz, 1.000 herritarretatik 50 inguru kutsatu dira.

88 lagun zendu dira bailaran

Osasun Sailak eguneratu ditu datuak, eta pandemiaren hasieratik hilaren 15era arte 88 pertsona hil dira Debagoienean: 47 Arrasaten, 21 Bergaran, bederatzi Oñatin, zazpi Aretxabaletan, hiru Eskoriatzan eta bat Elgetan. Hego Euskal Herrian, azken datuen arabera, 3.160 heriotza erregistratu dira orotara.

48 positibo Aita Mennin

Azaroaren 17ko datuak dira: 37 egoiliar eta 11 langile daude kutsatuta. Halere, gehienek bi aste bete dituzte lehenengo PCR proba egin zutenetik, eta bigarren probaren zain daude; ospitaletik jakinarazi dutenez, behera egingo dute zenbatekoek datozen egunetan.

Gaixoen egoerari dagokionez, azaldu dute gehienak "ondo" daudela, baina bost daudela sintoma arinekin eta bat "egoera larriagoan"; azken horrek pbeste patologia batzuk ditu. Guztira, unitatean 41 egoiliar daude, eta esan bezala 37 dira diagnostiko positiboa dutenak.

>Grafiko guztiak modu interaktiboan ikusi hemen.

Positibo gehienak, Gipuzkoan

Bestetik, atzo 16.951 PCR eta antigeno proba egin ziren Hego Euskal Herrian, eta %7,2k eman zuen emaitza positiboa EAEn eta %7,2k Nafarroan. Hain zuzen ere, 1.207 kasu baieztatu zituzten: 478 Gipuzkoan, 432 Bizkaian, 138 Nafarroan, 136 Araban eta 23 bestelako lurraldeetan erroldatutakoen artean.

Ospitaleei dagokienez, hiru lagun daude Debagoieneko Ospitalean, eta Hego Euskal Herrian, 902; horietatik 188 ZIUn. Bestetik atzo ospitaleratutakoak 66 izan ziren.


Iñigo Marotiasek ez du Ordizia Rugby Elkarteko kirol zuzendari karguan jarraituko

Ordizia Rugby Elkarteak zabaldu duen ohar batean jakinarazi duenez, aldaketak izango dira 2023-2024 denboraldian kirol zuzendaritzan. Iñigo Marotiasek ez du Rugby Elkarteko kirol zuzendari izaten jarraituko. Ampo Ordiziako entrenatzaile izan da sei denboralditan, eta kirol zuzendari bi denboralditan. 2016-2017 denboralditik 2020-2021 denboraldira entrenatzaile izan zen, 2021-2022an entrenatzaile lanak eta kirol zuzendari lanak uztartu zituen, eta 2022-2023 denboraldian kirol zuzendaria izan da.

Kirol zuzendaritza utziko duen arren, beste zeregin batzuekin segituko du, klubak azaldu duenez. «Ez da agur bat, oraindik bere etorkizuneko ardurak erabat definituta ez egon arren, modu batera edo bestera klubari lotuta jarraituko baitu». Klubak eskerrak eman dizkio egindako lan guztiagatik.

Kirol zuzendaritzako lanak egiteko pertsonak zehaztu dituzte jada. Javi Perlinesek, Alvaro Etxezortuk, Iñigo Navarrok, Joseba Otamendik, Dorleta Armendarizek eta Santos Regilekek osatutako taldea arduratuko da lan horietaz. Elkartearen zuzendaritzaren eta kirol zuzendaritzaren arteko koordinatzailea Oier Iturrioz izango da.

Fitxaketak eta bajak

2023-2024 denboraldirako fitxaketei eta bajei dagokionez, Anthony Matotok, Tuitavake Manoak eta Valentin Cruzek ez dute jarraituko. Alex Saletak (hirugarren lerroa), Victor Gavin-ek (erdilaria), Telmo Jauregik (horpokatzailea) eta Egoitz Garciak (erdilaria) Ordizian jokatuko dute.


Elaien joan-etorriak berreginez

Pirinioak oinez zeharkatuta Maulera lanera joandako milaka emakumeren istorioa kontatzen du 'Ainarak' dokumentalak, Anne Etxegoien kantaria gidari dela. Etzi helduko da filma aretoetara


180 ekitaldi inguru antolatu dituzte Donostian Euskaraldirako

Euskaraldiaren hirugarren edizioa azaroaren 18tik abenduaren 3ra egingo da, eta Donostian programazio zabala prestatu dute. Hamabost auzotan 180 ekitaldi inguru antolatu dituzte hiriko hainbat eragilek, eta ez dira faltako kultur ekitaldiak eta euskararen erabilera sustatzeko egitasmoak, besteak beste.

Jon Insausti Kultura eta Euskara zinegotziak eta Jone Lizaso Bagera euskara elkarteko ordezkariak aurkeztu dute gaur Donostiako Euskaraldia. Azaldu dutenez, Euskaraldiaren bezperan, azaroaren 17an, herritarrak bildu eta Euskaraldiari hasiera elkarrekin emateko aukera izango da Bulebarrean, 18:00etatik 21:00etara. 18:00etan musika eta dantza saioa egingo dute udalaren Musika eta Dantza Eskolak antolatuta. 19:00etan, Mirari Martiarena eta Idoia Torregarai umoristen saioa izango da, eta, jarraian, Euskaraldiaren mezua irakurriko dute Tanya de la Cruzek, Iñaki Salvadorrek eta Sua Enparantzak. Ondoren, txapa janzte bateratua egingo dute, eta, eguna amaitzeko, Mugan taldeak kontzertua eskainiko du 19:40ean.

Hori baino lehen, goizeko 10:00etatik 13:00etara, hiru mintzodromo antolatu dituzte Donostiako euskaltegietako ikasleentzat. Era berean, karpa bat jarriko dute Bulebarrean, eta Euskaraldian izena emateko aukera egongo da.

180 jarduera auzoetan

Honakoak dira Euskaraldia jarduerekin ospatuko duten auzoak: Aiete, Altza, Amara, Amara Berri, Antigua, Añorga, Egia, Gros, Ibaeta,Igeldo, Intxaurrondo, Loiola, Loiolako Erribera, Morlans eta Parte Zaharra.

Ahobiziak eta belarriprestak biltzeko jarduera asko antolatu dira, euskararen erabileran lagungarri izan daitezen. Horrez gain, 16 urte azpikoek Euskaraldian parte hartu ezin duten arren, horientzat ere badira ekitaldi erakargarriak. Besteak beste, honakoak batzen ditu egitarauak: kultur jarduerak (antzerkiak, liburu irakurketak, bertso saioak, zinema emanaldiak, kontzertuak, eta beste), erabilera sustatzeko egitasmoak (mintzodromoak, euskarari buruzko solasaldiak), haurrentzako jarduerak edota familian egitekoak (pailazoak, bisita gidatuak eta abar).

180 jarduera horietatik Lizasok gutxi batzuk nabarmendu ditu. “Auzoko erabilerari buruzko solasaldiak Aieten, Intxaurrondon eta Loiolako Erriberan; Pirritx, Porrotx eta Marimotots pailazoak Intxaurrondon eta Txirri Mirri eta Txiribiton Egian; Felix Zubiarekin solasaldia eta Jon Maiarekin hitzaldia Amara Berrin; Euskaraldiskoa Morlansen; Mintzodromoa Altzan; Kantujirak Igeldon, Loiolako Erriberan eta Parte Zaharrean; eta bertso saioak Amara Berrin, Loiolan, Grosen, Aieten eta Parte Zaharrean”.

Ikusi hemen auzoetako egitarau guztiak.


Podemoseko Garbiñe Ruizek bere hautagaitza proposatu du Gasteizko alkatetzarako

Batzar Nagusietan egiten ari den lanarekin jarraitu nahi du David Rodriguezek ere.

Gasteizko Udaleko eta Batzar Nagusietako Podemosen egungo bozeramaileek, Garbiñe Ruizek eta David Rodriguezek, gaur aurkeztu dituzte Podemosen primarioetarako hautagaitzak. "Legegintzaldi honetan zehar bi erakundeetan egiten ari diren lanarekin jarraitu nahi dute, herritar guztiak babestuko dituen hiri eta lurralde eredua lortzeko, eta are gehiago egungo krisi larrian aldaketa desiratua baita", azaldu dute ohar batean. "Gizarte gehiengoen alde eta gizarte bidezkoago, berdinzaleago, feministago eta ekologistago baten alde egiten ari dira lan". Bat Egin Podemos proiektuarekin aurkeztu dira biak. Proiektu irekia da, azaldu dutenez, "eta integratzailea, herritarrei hiri eta lurralde eredu bidezkoagoa eta aurrerakoiagoa eskaini nahi diena".

Garbiñe Ruiz 39 urteko gasteiztarra da, Arte Ederretan lizentziatu zen Euskal Herriko Unibertsitatean (EHU), eta Arte Garaikidearen kontserbazioan eta zaharberritzean espezializatu zen. Hainbat urtez Euskadiko kultura- eta museo-arloko erakunde ezagunekin lankidetzan aritu ondoren, Ruizek osasun-adarrerako norabidea aldatu zuen, eta Radio Diagnostikoko eta Medikuntza Nuklearreko teknikari gisa graduatu zen. Hara itzultzea aurreikusten du, politikaren etapa amaitutakoan.

Zortzi urte dira Gasteizko Podemoseko militantzian parte hartzearen aldeko apustua egin zuela, lau Gasteizko Udalean zinegotzi modura. Gaur egun, Podemos Euskadiko zuzendaritzako kide da, eta bertan Kulturako arduradun eta Feminismo eta LGTBIko idazkari da. "Gasteizek potentziala du, udalerri askorentzat adibide izaten jarrai dezake eta jarraitu behar du, eta atzean geratzen ari gara. Gasteizek ongizate-estatua indartzea izan behar du helburu, eta pertsonek berek izan behar dute garrantzitsuena. Gasteizko Udalak herritarren konfiantza eta gaur egun funtzionatzen ezduen parte-hartze eredua berreskuratu behar ditu", azaldu du Ruizek.

David Rodriguez

David Rodriguez, aldiz, Arabako landa-eremuan bizi da; Arabako arkitekto kolegiatua, hirigintzako eta lurralde jasangarrietako masterra du. Arkitekturan, etxebizitzan, birgaitzean, plangintzan, gizarte eta kultura-azpiegituretan, ur-azpiegituretan eta saneamendu-azpiegituretan lan egin du, baita klima-aldaketaren ondorioak arintzeko proiektuetan eta hondamendi naturalek kaltetutako eremuak berreraikitzeko proiektuetan ere, garapen-bidean dauden herrialdeetan.

Arabako Podemosen sortzaileetako bat izan zen 2014an, eta gaur egun Elkarrekin Podemos IUko bozeramailea da Arabako Batzar Nagusietan, baita Euskadiko Podemosen Etxebizitza eta Hirigintza Saileko arduraduna ere. Bere hautagaitzak, besteak beste, Arabako lehen sektorea "irmo" babestuko duen eredu bat defendatzen duela azaldu du: "Tokiko elikagaien ekoizpena, osasungarria eta eskuragarria, eta tokiko merkaturatzea indartuko dituena, Baserritik Mahaira estrategiari jarraituz, eta agroekologia eta nekazaritza birsortzailea modu erabakigarrian bultzatuko dituena. Era berean, herri-hiri mugikortasun jasangarriari bultzada handia eman behar dela azpimarratu du, "herrietan biztanleak finkatzeko eta hirian auto kutsatzaileen sarrera murrizteko, bai eta garraio publikoak arrazoizko prezioa izatearen aldeko apustua egiteko ere".